text:
indgivet af enheder i Det Forenede Kongerige, og det samlede antal ansøgninger, der er indgivet inden for samme tildelingsprocedure.
 Artikel 716
 Programmer, for hvilke en automatisk korrektionsmekanisme finder anvendelse
 1. En automatisk korrektionsmekanisme finder anvendelse i forbindelse med de EU-programmer, -aktiviteter eller dele deraf, for hvilke anvendelsen af en automatisk korrektionsmekanisme er fastsat i protokol I. Anvendelsen af denne automatiske korrektionsmekanisme kan begrænses til dele af det program eller den aktivitet, der er fastsat i protokol I, og som gennemføres ved hjælp af tilskud, som er omfattet af konkurrencebaserede indkaldelser af forslag. De nærmere regler for identificering af de dele af programmet eller aktiviteten, som den automatiske korrektionsmekanisme finder eller ikke finder anvendelse på, kan fastsættes i protokol I.
 2. Det automatiske korrektionsbeløb for et program eller en aktivitet eller dele deraf er forskellen mellem de oprindelige beløb for de retlige forpligtelser, der faktisk er indgået med Det Forenede Kongerige eller enheder i Det Forenede Kongerige, og som er finansieret over forpligtelsesbevillinger for det pågældende år, og det tilsvarende operationelle bidrag, som Det Forenede Kongerige har betalt som justeret i henhold til artikel 714, stk. 8, eksklusive støtteudgifter, der dækker samme periode, hvis dette beløb er positivt.
 3. Ethvert beløb, der er omhandlet i denne artikels stk. 2, og som hvert år i to på hinanden følgende år overstiger 8 % af det tilsvarende bidrag fra Det Forenede Kongerige til programmet som justeret i henhold til artikel 714, stk. 8, forfalder til betaling af Det Forenede Kongerige som et supplerende bidrag i henhold til den automatiske korrektionsmekanisme for hvert af disse to år.
 4. De nærmere regler for fastlæggelsen af de relevante beløb for de retlige forpligtelser, der er omhandlet i denne artikels stk. 2, herunder for så vidt angår konsortier, og for beregningen af den automatiske korrektion kan fastsættes i protokol I.
 Artikel 717
 Finansiering i forbindelse med programmer, der gennemføres via finansielle instrumenter eller budgetgarantier
 1. Når Det Forenede Kongerige deltager i et program, en aktivitet eller dele deraf, der gennemføres via et finansielt instrument eller en budgetgaranti, betales Det Forenede Kongeriges bidrag til programmer, der gennemføres via finansielle instrumenter eller budgetgarantier i henhold til EU-budgettet gennemført ved afsnit X i finansforordningen, i form af kontantbidrag. Det tilførte kontantbidrag forhøjer Unionens budgetgaranti eller det finansielle instruments finansieringsramme.
 2. Når Det Forenede Kongerige deltager i et program, jf. denne artikels stk. 1, som gennemføres af Den Europæiske Investeringsbank-Gruppe, skal Det Forenede Kongerige, hvis Den Europæiske Investeringsbank-Gruppe skal dække tab, som ikke er dækket af den garanti, der stilles af Unionens budget, betale en procentdel af disse tab til Den Europæiske Investeringsbank-Gruppe svarende til forholdet mellem Det Forenede Kongeriges bruttonationalprodukt i markedspriser og summen af bruttonationalproduktet i markedspriser i medlemsstaterne, i Det Forenede Kongerige og i ethvert andet tredjeland, der deltager i dette program. Det bruttonationalprodukt i markedspriser, der skal anvendes, skal være det senest tilgængelige ifølge Eurostat fra den 1. januar i det år, hvor betalingen skal foretages, så snart den ordning, der er omhandlet i artikel 730, finder


text:
anvendelse i henhold til bestemmelserne i denne ordning. Før denne ordning finder anvendelse, er Det Forenede Kongeriges BNP det, der er fastlagt på grundlag af data fra OECD.
 3. De nærmere bestemmelser for gennemførelsen af denne artikel, navnlig for at sikre, at Det Forenede Kongerige modtager sin andel af uudnyttede bidrag til budgetgarantier og finansielle instrumenter, præciseres yderligere i protokol I, hvor det er relevant.
 AFDELING 3
 SUSPENSION OG INDSTILLING AF DELTAGELSE I EU-PROGRAMMER
 Artikel 718
 Unionens suspension af Det Forenede Kongeriges deltagelse i et EU-program
 1. Unionen kan ensidigt suspendere anvendelsen af protokol I i forbindelse med en eller flere EU-programmer, -aktiviteter eller undtagelsesvis dele deraf i overensstemmelse med denne artikel, hvis Det Forenede Kongerige ikke betaler sit finansielle bidrag i overensstemmelse med afdeling 2 i dette kapitel, eller hvis Det Forenede Kongerige foretager væsentlige ændringer af en af nedenstående betingelser, der var gældende på det tidspunkt, hvor Det Forenede Kongeriges deltagelse i et program, en aktivitet eller undtagelsesvis en del deraf blev aftalt og inkluderet i protokol I, og hvis sådanne ændringer har betydelig indvirkning på deres gennemførelse:
 a)
 betingelserne for indrejse og ophold i Det Forenede Kongerige for personer, der deltager i gennemførelsen af disse programmer og aktiviteter eller dele heraf, herunder studerende, forskere, praktikanter eller volontører, ændres. Dette gælder navnlig, hvis Det Forenede Kongerige indfører en ændring af sin nationale lovgivning for så vidt angår betingelserne for indrejse og ophold i Det Forenede Kongerige for disse personer, hvilket fører til forskelsbehandling mellem medlemsstaterne
 b)
 der er en ændring i de finansielle udgifter, herunder gebyrer, der gælder for de personer, der er omhandlet i litra a), med henblik på udførelse af de aktiviteter, de skal udføre for at gennemføre programmet
 c)
 betingelserne i artikel 712, stk. 3, ændres.
 2. Unionen meddeler Specialudvalget om Deltagelse i EU-Programmer, at den har til hensigt at suspendere Det Forenede Kongeriges deltagelse i det pågældende EU-program eller den pågældende aktivitet. Unionen fastlægger omfanget af suspensionen og giver en behørig begrundelse herfor. Medmindre Unionen trækker sin meddelelse tilbage, får suspensionen virkning 45 dage efter datoen for Unionens meddelelse. Den dato, hvor suspensionen får virkning, udgør referencedatoen for suspensionen med henblik på denne artikel.
 Specialudvalget om Deltagelse i EU-Programmer kan inden meddelelse og suspension og i suspensionsperioden drøfte passende foranstaltninger til at undgå eller ophæve suspensionen. Hvis Specialudvalget om Deltagelse i EU-Programmer når til enighed om at undgå suspensionen inden for den frist, der er omhandlet i første afsnit, træder suspensionen ikke i kraft.
 Under alle omstændigheder mødes Specialudvalget om Deltagelse i EU-Programmer inden for perioden på 45 dage for at drøfte spørgsmålet.
 3. Efter referencedatoen for suspensionen behandles Det Forenede Kongerige ikke som et land, der deltager i det EU-program, den EU-aktivitet eller de dele deraf, der er berørt af suspensionen, og navnlig er Det Forenede Kongerige eller enheder i Det Forenede Kongerige ikke længere omfattet af de betingelser, der er fastsat i artikel 711 og protokol I, for så vidt angår Unionens tildelingsprocedurer, som endnu ikke er afsluttet på denne dato. En

type: contracts

jurisdiction: EU


text:
tildelingsprocedure anses for afsluttet, når der er indgået retlige forpligtelser som følge af proceduren.
 4. Suspensionen berører ikke de retlige forpligtelser, der er indgået før referencedatoen for suspensionen. Denne aftale finder fortsat anvendelse på sådanne retlige forpligtelser.
 5. Det Forenede Kongerige meddeler Unionen, så snart det vurderer, at overholdelsen af betingelserne for deltagelse er genoprettet, og forelægger Unionen relevante beviser herfor.
 Senest 30 dage efter denne meddelelse vurderer Unionen sagen og kan med henblik herpå anmode Det Forenede Kongerige om at fremlægge yderligere beviser. Den tid, det tager at fremskaffe sådanne yderligere beviser, tages ikke i betragtning i den samlede vurderingsperiode.
 Hvis Union konstaterer, at overholdelsen af betingelserne for deltagelse er genoprettet, meddeler den uden unødigt ophold Specialudvalget om Deltagelse i EU-Programmer om, at suspensionen ophæves. Ophævelsen får virkning dagen efter datoen for meddelelsen.
 Hvis Unionen konstaterer, at overholdelsen af deltagelsesbetingelserne ikke er genoprettet, forbliver suspensionen i kraft.
 6. Det Forenede Kongerige behandles igen som et land, der deltager i det pågældende EU-program eller den pågældende EU-aktivitet, og navnlig er Det Forenede Kongerige og enheder i Det Forenede Kongerige igen omfattet af de betingelser, der er fastsat i artikel 711 og protokol I, for så vidt angår Unionens tildelingsprocedurer under nævnte EU-program eller EU-aktivitet, der blev iværksat efter den dato, hvor ophævelsen af suspensionen træder i kraft, eller som blev iværksat inden denne dato, og for hvilke fristen for indgivelse af ansøgninger ikke er udløbet.
 7. Hvis Det Forenede Kongeriges deltagelse i et program, en aktivitet eller en del heraf suspenderes, fastsættes Det Forenede Kongeriges finansielle bidrag, der forfalder i suspensionsperioden, som følger:
 a)
 Unionen foretager en ny beregning af det operationelle bidrag efter proceduren i artikel 714, stk. 8, femte afsnit, litra a), nr. iii)
 b)
 deltagelsesgebyret justeres i overensstemmelse med justeringen af det operationelle bidrag.
 Artikel 719
 Unionens suspension af Det Forenede Kongeriges deltagelse i et EU-program
 1. Hvis Unionen et år efter den referencedato, der er omhandlet i artikel 718, stk. 2, ikke har ophævet suspensionen i henhold til artikel 718, skal Unionen enten:
 a)
 revurdere, på hvilke betingelser den kan tilbyde Det Forenede Kongerige at fortsætte med at deltage i de pågældende EU-programmer, -aktiviteter eller dele deraf, og foreslå Specialudvalget om Deltagelse i EU-Programmer disse betingelser senest 45 dage efter udløbet af suspensionsperioden på et år med henblik på at ændre protokol I. Hvis Specialudvalget om Deltagelse i EU-Programmer ikke når til enighed om disse foranstaltninger inden for en periode på yderligere 45 dage, træder indstillingen i kraft som omhandlet i dette stykkes litra b) eller
 b)
 ensidigt bringe anvendelsen af protokol I i forbindelse med de pågældende EU-programmer, -aktiviteter eller dele heraf til ophør i overensstemmelse med denne artikel under hensyntagen til virkningen af den ændring, der er omhandlet i artikel 718 på gennemførelsen af programmet eller aktiviteten eller undtagelsesvis dele heraf eller størrelsen af det ubetalte bidrag.
 2. Unionen meddeler Specialudvalget om Deltagelse i EU-Programmer, at den agter at indstille Det Forenede Kongeriges deltagelse i et eller flere EU-programmer eller -aktiviteter i henhold til


text:
stk. 1, litra b). Unionen fastlægger indstillingens omfang og giver en behørig begrundelse herfor. Medmindre Unionen trækker sin meddelelse tilbage, får indstillingen virkning 45 dage efter datoen for Unionens meddelelse. Den dato, hvor indstillingen får virkning, udgør referencedatoen for indstillingen med henblik på denne artikel.
 3. Efter referencedatoen for indstillingen behandles Det Forenede Kongerige ikke som et land, der deltager i det EU-program eller den EU-aktivitet, der er berørt af indstillingen, og navnlig er Det Forenede Kongerige eller enheder i Det Forenede Kongerige ikke længere støtteberettiget på de betingelser, der er fastsat i artikel 711 og i protokol I, for så vidt angår Unionens tildelingsprocedurer, som endnu ikke er afsluttet på denne dato. En tildelingsprocedure anses for afsluttet, hvis der er indgået retlige forpligtelser som følge af proceduren.
 4. Indstillingen berører ikke de retlige forpligtelser, som er indgået før den referencedato for suspensionen, der er omhandlet i artikel 718, stk. 2. Denne aftale finder fortsat anvendelse på sådanne retlige forpligtelser.
 5. Hvis anvendelsen af protokol I eller en del heraf indstilles for så vidt angår de pågældende programmer eller aktiviteter eller undtagelsesvis dele deraf:
 a)
 forfalder det operationelle bidrag, der dækker støtteudgifter i forbindelse med retlige forpligtelser, der allerede er indgået, indtil de retlige forpligtelser er opfyldt, eller indtil udløbet af den flerårige finansielle ramme, i henhold til hvilken den retlige forpligtelse er blevet finansieret
 b)
 ydes der i de følgende år ikke noget bidrag ud over det bidrag, der er omhandlet i litra a).
 Artikel 720
 Indstilling af deltagelse i et program eller en aktivitet i tilfælde af en væsentlig ændring af EU-programmer
 1. Det Forenede Kongerige kan ensidigt indstille sin deltagelse i et EU-program eller en EU-aktivitet eller en del deraf, der er omhandlet i protokol I, hvis:
 a)
 basisretsakten for dette EU-program eller denne EU-aktivitet ændres i et sådant omfang, at deltagelsesbetingelserne for Det Forenede Kongerige eller enheder i Det Forenede Kongerige i dette EU-program eller denne EU-aktivitet er blevet ændret væsentligt, navnlig som følge af en ændring af programmets eller aktivitetens mål og af de tilhørende foranstaltninger, eller
 b)
 de samlede forpligtelsesbevillinger som omhandlet i artikel 714 er forhøjet med mere end 15 % i forhold til den oprindelige finansieringsramme for programmet eller aktiviteten eller en del deraf, som Det Forenede Kongerige deltager i, og enten det tilsvarende loft i den flerårige finansielle ramme er blevet forhøjet, eller beløbet for de eksterne indtægter, der er omhandlet i artikel 714, stk. 5, er blevet forhøjet for hele deltagelsesperioden, eller
 c)
 Det Forenede Kongerige eller enheder i Det Forenede Kongerige er udelukket fra at deltage i en del af et program eller en aktivitet af behørigt begrundede årsager, og denne udelukkelse vedrører forpligtelsesbevillinger, der overstiger 10 % af forpligtelsesbevillingerne på det endeligt vedtagne EU-budget for år N for dette program eller denne aktivitet.
 2. Med henblik herpå meddeler Det Forenede Kongerige Specialudvalget om Deltagelse i EU-Programmer, at det i forbindelse med det pågældende EU-program eller den pågældende EU-aktivitet agter at indstille protokol I, senest 60 dage efter offentliggørelsen


text:
af ændringen eller af det vedtagne årlige budget eller en ændring heraf i Den Europæiske Unions Tidende. Det Forenede Kongerige begrunder, hvorfor Det Forenede Kongerige anser dette for en væsentlig ændring af deltagelsesbetingelserne. Specialudvalget om Deltagelse i EU-Programmer mødes inden for perioden på 45 dage efter modtagelse af meddelelsen for at drøfte spørgsmålet.
 3. Medmindre Det Forenede Kongerige trækker sin meddelelse tilbage, får indstillingen virkning 45 dage efter datoen for Det Forenede Kongeriges meddelelse. Den dato, hvor indstillingen får virkning, udgør referencedatoen med henblik på denne artikel.
 4. Efter referencedatoen behandles Det Forenede Kongerige ikke som et land, der deltager i det EU-program eller den EU-aktivitet, der er berørt af indstillingen, og navnlig er Det Forenede Kongerige eller enheder i Det Forenede Kongerige ikke længere støtteberettiget på de betingelser, der er fastsat i artikel 711 og i protokol I, for så vidt angår Unionens tildelingsprocedurer, som endnu ikke er afsluttet på denne dato. En tildelingsprocedure anses for afsluttet, hvis der er indgået retlige forpligtelser som følge af proceduren.
 5. Indstillingen berører ikke de retlige forpligtelser, der er indgået før referencedatoen. Denne aftale finder fortsat anvendelse på sådanne retlige forpligtelser.
 6. I tilfælde af indstilling i henhold til denne artikel for så vidt angår de pågældende programmer eller aktiviteter:
 a)
 forfalder det operationelle bidrag, der dækker støtteudgifter i forbindelse med retlige forpligtelser, der allerede er indgået, indtil de retlige forpligtelser er opfyldt, eller indtil udløbet af den flerårige finansielle ramme, i henhold til hvilken den retlige forpligtelse er blevet finansieret
 b)
 foretager Unionen en ny beregning af det operationelle bidrag for det år, hvor indstillingen finder sted, under anvendelse af proceduren i artikel 714, stk. 8, femte afsnit, litra a), nr. iii); der ydes i de følgende år ikke noget bidrag ud over det bidrag, der er omhandlet i nærværende artikels litra a)
 c)
 deltagelsesgebyret justeres i overensstemmelse med justeringen af det operationelle bidrag.
 AFDELING 4
 GENNEMGANG AF RESULTATER OG FINANSIELLE FORHØJELSER
 Artikel 721
 Gennemgang af resultater
 1. En procedure for gennemgang af resultater finder anvendelse i overensstemmelse med betingelserne i denne artikel for så vidt angår de dele af EU-programmet eller -aktiviteten, som den korrektionsmekanisme, der er omhandlet i artikel 716, finder anvendelse på.
 2. Det Forenede Kongerige kan anmode Specialudvalget om Deltagelse i EU-Programmer om at indlede proceduren for gennemgang af resultater, når det beløb, der beregnes i overensstemmelse med metoden i artikel 716, stk. 2, er negativt, og når dette beløb er højere end 12 % af de tilsvarende bidrag fra Det Forenede Kongerige til programmet eller aktiviteten som justeret i henhold til artikel 714, stk. 8.
 3. Specialudvalget om Deltagelse i EU-Programmer analyserer inden for en periode på tre måneder fra datoen for den anmodning, der er omhandlet i stk. 2, de relevante resultatrelaterede data og vedtager en rapport med forslag til passende foranstaltninger til håndtering af resultatrelaterede spørgsmål.
 De foranstaltninger, der er omhandlet i første afsnit, anvendes i en periode på 12 måneder efter vedtagelsen af rapporten. Efter anvendelsen af foranstaltningerne bruges resultatdata for den pågældende


text:
periode til at beregne forskellen mellem de oprindelige beløb i henhold til de retlige forpligtelser, der faktisk er indgået med Det Forenede Kongerige eller enheder i Det Forenede Kongerige inden for det pågældende kalenderår, og det tilsvarende operationelle bidrag, som Det Forenede Kongerige har betalt for samme år.
 Hvis den forskel, der er omhandlet i andet afsnit, er negativ og overstiger 16 % af det tilsvarende operationelle bidrag, kan Det Forenede Kongerige:
 a)
 meddele sin hensigt om at indstille sin deltagelse i EU-programmet eller en del af et berørt program senest 45 dage før den planlagte dato for indstillingen og kan indstille sin deltagelse i overensstemmelse med artikel 720, stk. 3-6, eller
 b)
 anmode Specialudvalget om Deltagelse i EU-Programmer om at vedtage yderligere foranstaltninger for at imødegå utilfredsstillende resultater, herunder ved at foretage tilpasninger af Det Forenede Kongeriges deltagelse i det pågældende EU-program og tilpasse fremtidige finansielle bidrag fra Det Forenede Kongerige til dette program.
 Artikel 722
 Gennemgang af finansielle forhøjelser
 1. Det Forenede Kongerige kan meddele Specialudvalget om Deltagelse i EU-Programmer, at det gør indsigelse mod størrelsen af sit bidrag til et EU-program eller en EU-aktivitet, hvis det samlede beløb for forpligtelsesbevillinger som omhandlet i artikel 714 er forhøjet med mere end 5 % i forhold til den oprindelige finansieringsramme for EU-programmet eller -aktiviteten, og enten det tilsvarende loft er blevet forhøjet, eller beløbet for de eksterne indtægter, der er omhandlet i artikel 714, stk. 5, er blevet forhøjet for hele deltagelsesperioden.
 2. Den meddelelse, der er omhandlet i denne artikels stk. 1, foretages senest 60 dage efter offentliggørelsen af det vedtagne årlige budget eller en ændring heraf i Den Europæiske Unions Tidende. Meddelelsen berører ikke Det Forenede Kongeriges forpligtelse til at betale sit bidrag og anvendelsen af den justeringsmekanisme, der er omhandlet i artikel 714, stk. 8.
 3. Specialudvalget om Deltagelse i EU-Programmer udarbejder en rapport, foreslår og vedtager passende foranstaltninger senest tre måneder efter datoen for den meddelelse, der er omhandlet i denne artikels stk. 2. Disse foranstaltninger kan omfatte, at deltagelsen af Det Forenede Kongerige og enheder i Det Forenede Kongerige begrænses til visse typer foranstaltninger eller tildelingsprocedurer eller, hvis det er relevant, en ændring af protokol I. Begrænsningen af Det Forenede Kongeriges deltagelse vil blive behandlet som en udelukkelse med henblik på den justeringsmekanisme, der er omhandlet i artikel 714, stk. 8.
 4. Hvis de betingelser, der er omhandlet i artikel 720, stk. 1, litra b), er opfyldt, kan Det Forenede Kongerige indstille sin deltagelse i et EU-program eller en EU-aktivitet, der er omhandlet i protokol I, i overensstemmelse med artikel 720, stk. 2-6.
 KAPITEL 2
 FORSVARLIG ØKONOMISK FORVALTNING
 Artikel 723
 Anvendelsesområde
 Dette kapitel finder anvendelse på de EU-programmer, -aktiviteter og -tjenester under de EU-programmer, der er omhandlet i protokol I og protokol II om Det Forenede Kongeriges adgang til tjenester oprettet under visse EU-programmer og -aktiviteter, som Det Forenede Kongerige ikke deltager i (protokol II).
 AFDELING 1
 BESKYTTELSE AF FINANSIELLE INTERESSER OG INDDRIVELSE
 Artikel 724
 Gennemførelse af aktiviteter med henblik på forsvarlig økonomisk forvaltning


text:
Med henblik på anvendelsen af dette kapitel arbejder de myndigheder i Det Forenede Kongerige og Unionen, der er omhandlet i dette kapitel, tæt sammen i overensstemmelse med deres respektive lovgivning og forskrifter.
 Under udøvelsen af deres hverv på Det Forenede Kongeriges område skal Unionens ansatte og undersøgelsesinstanser handle i overensstemmelse med Det Forenede Kongeriges lovgivning.
 Artikel 725
 Gennemgang og revision
 1. Unionen har ret til i overensstemmelse med relevante finansieringsaftaler eller kontrakter og gældende retsakter fra en eller flere EU-institutioner at foretage tekniske, videnskabelige, finansielle eller andre typer gennemgange og revisioner på stedet hos enhver fysisk person, der har ophold i, eller juridisk enhed, der er etableret i Det Forenede Kongerige, og som modtager EU-finansiering, samt hos enhver tredjepart, der er involveret i gennemførelsen af EU-finansiering, og som har ophold i eller er etableret i Det Forenede Kongerige. Sådanne gennemgange og revisioner kan foretages af ansatte i EU-institutionerne og -organerne, navnlig Europa-Kommissionen og Den Europæiske Revisionsret, eller af andre personer, som er bemyndiget hertil af Europa-Kommissionen i overensstemmelse med EU-retten.
 2. Ansatte i EU-institutionerne og -organerne, navnlig ansatte i Europa-Kommissionen og Den Europæiske Revisionsret, samt øvrige personer, der er bemyndiget af Europa-Kommissionen, skal have passende adgang til websteder, værker og dokumenter (i elektronisk form, papirudgaver eller begge dele) og til alle de oplysninger, der er nødvendige for at foretage sådanne gennemgange og revisioner, jf. stk. 1. En sådan adgang omfatter retten til at modtage fysiske eller elektroniske kopier og uddrag af ethvert dokument eller indholdet af ethvert datamedium, som den reviderede fysiske eller juridiske person eller den reviderede tredjepart ligger inde med.
 3. Det Forenede Kongerige må ikke forhindre eller lægge særlige hindringer i vejen for, at de i stk. 2 omhandlede ansatte og andre personer kan udøve retten til at indrejse i Det Forenede Kongerige eller til at få adgang til de reviderede personers lokaler under udførelsen af deres opgaver som omhandlet i denne artikel.
 4. Uanset suspensionen eller indstillingen af Det Forenede Kongeriges deltagelse i et program eller en aktivitet, suspensionen af en del af eller alle bestemmelserne i denne del og/eller protokol I eller indstillingen af denne aftale kan gennemgange og revisioner også foretages efter den dato, hvor den relevante suspension eller indstilling træder i kraft, på de i en eller flere EU-institutioners gældende retsakter fastsatte betingelser, og som fastsat i relevante finansieringsaftaler eller kontrakter i forbindelse med enhver retlig forpligtelse til gennemførelse af EU-budgettet som indgået af Unionen inden ikrafttrædelsesdatoen for den relevante suspension eller indstilling.
 Artikel 726
 Bekæmpelse af uregelmæssigheder og svig samt andre strafbare handlinger, der skader Unionens finansielle interesser
 1. Europa-Kommissionen og Det Europæiske Kontor for Bekæmpelse af Svig (OLAF) bemyndiges til at foretage administrative undersøgelser på Det Forenede Kongeriges område, herunder kontrol og inspektion på stedet. Europa-Kommissionen og OLAF handler i overensstemmelse med de EU-retsakter, der regulerer nævnte kontrol, inspektion og undersøgelser.
 2. Det Forenede Kongeriges kompetente myndigheder meddeler inden for en rimelig frist Europa-Kommissionen eller OLAF alle oplysninger eller mistanke om uregelmæssigheder, svig eller anden ulovlig aktivitet, der skader Den Europæiske


text:
Unionens finansielle interesser.
 3. Der kan foretages kontrol og inspektion på stedet hos enhver fysisk person, der har ophold i, eller juridisk enhed, der er etableret i Det Forenede Kongerige, og som modtager EU-finansiering i henhold til en finansieringsaftale eller en kontrakt, samt hos enhver tredjepart, der er involveret i gennemførelsen af en sådan EU-finansiering i henhold til en finansieringsaftale, og som har ophold i eller er etableret i Det Forenede Kongerige. En sådan kontrol og inspektion forberedes og gennemføres af Europa-Kommissionen eller OLAF i tæt samarbejde med Det Forenede Kongeriges kompetente myndighed, der er udpeget af Det Forenede Kongerige. Den udpegede myndighed meddeles inden for en rimelig frist kontrollens og inspektionens indhold, formål og retsgrundlag, så der kan ydes den fornødne bistand. Med henblik herpå kan Det Forenede Kongeriges kompetente myndigheder deltage i kontrollen og inspektionen på stedet.
 4. Europa-Kommissionens og OLAF's ansatte har adgang til alle oplysninger og al dokumentation (i elektronisk form, papirudgaver eller begge dele) om de i stk. 3 omhandlede operationer, som er nødvendige for, at kontrollen og inspektionen på stedet kan gennemføres korrekt. Navnlig kan Europa-Kommissionens og OLAF's ansatte kopiere relevante dokumenter.
 5. Europa-Kommissionen eller OLAF og Det Forenede Kongeriges kompetente myndigheder afgør fra sag til sag, om kontrol og inspektion på stedet skal foretages i fællesskab, også når begge parter har kompetence til at foretage undersøgelser.
 6. Hvis en person, enhed eller anden tredjepart, der er genstand for kontrol eller inspektion på stedet, modsætter sig kontrol eller inspektion på stedet, yder Det Forenede Kongeriges myndigheder i overensstemmelse med de nationale regler og bestemmelser Europa-Kommissionen eller OLAF den fornødne bistand til, at de kan udføre den kontrol og inspektion på stedet, som de er blevet pålagt. Sådan bistand omfatter, at der træffes passende retsbevarende foranstaltninger i henhold til national ret, herunder foranstaltninger til sikring af bevismateriale.
 7. Europa-Kommissionen eller OLAF meddeler Det Forenede Kongeriges kompetente myndigheder resultatet af denne kontrol og inspektion. Navnlig meddeler Europa-Kommissionen eller OLAF så hurtigt som muligt Det Forenede Kongeriges kompetente myndighed alle oplysninger om uregelmæssigheder eller mistanke om uregelmæssigheder, som de har fået kendskab til under gennemførelsen af kontrollen eller inspektionen på stedet.
 8. Uden at det berører anvendelsen af Det Forenede Kongeriges lovgivning, kan Europa-Kommissionen pålægge juridiske eller fysiske personer, der deltager i gennemførelsen af et program eller en aktivitet, administrative foranstaltninger og sanktioner i overensstemmelse med EU-lovgivningen.
 9. Med henblik på en korrekt gennemførelse af denne artikel udveksler Europa-Kommissionen eller OLAF og Det Forenede Kongeriges kompetente myndigheder regelmæssigt oplysninger og rådfører sig med hinanden efter anmodning fra en af parterne i denne aftale, medmindre EU-lovgivningen eller Det Forenede Kongeriges lovgivning forbyder det.
 10. For at fremme effektivt samarbejde og udveksling af oplysninger med OLAF udpeger Det Forenede Kongerige et kontaktpunkt.
 11. Udvekslingen af oplysninger mellem Europa-Kommissionen eller OLAF og Det Forenede Kongeriges kompetente myndigheder skal overholde gældende fortrolighedskrav. Personoplysninger, der indgår i udvekslingen af oplysninger, beskyttes i overensstemmelse med gældende regler.
 12. Uden at det berører anvendelsen af artikel 634, skal Det Forenede Kongerige, hvis en statsborger


text:
i Det Forenede Kongerige eller fysiske personer, der er bosiddende i Det Forenede Kongerige, eller retlige enheder, der er etableret i Det Forenede Kongerige, direkte eller indirekte modtager EU-finansiering i henhold til EU-programmer og -aktiviteter, der er anført i protokol I, herunder i forbindelse med enhver tredjepart, der deltager i gennemførelsen af en sådan EU-finansiering, samarbejde med de EU-myndigheder eller myndigheder i EU-medlemsstater, der er ansvarlige for efterforskning, retsforfølgning og domfældelse af gerningsmænd og medvirkende til strafbare handlinger til skade for Unionens finansielle interesser i forbindelse med sådanne midler, i overensstemmelse med gældende lovgivning og internationale instrumenter, således disse myndigheder kan udføre deres opgaver.
 Artikel 727
 Ændring af artikel 708, 723, 725 og 726
 Specialudvalget om Deltagelse i EU-Programmer kan ændre artikel 725 og 726, navnlig for at tage hensyn til ændringer i retsakter fra en eller flere EU-institutioner.
 Specialudvalget om Deltagelse i EU-Programmer kan ændre artikel 708 og artikel 723 for at udvide anvendelsen af dette kapitel til andre EU-programmer, -aktiviteter og -tjenester.
 Artikel 728
 Inddrivelse og tvangsfuldbyrdelse
 1. Afgørelser vedtaget af Europa-Kommissionen, der indebærer en forpligtelse for juridiske eller fysiske personer, der ikke er stater, til at betale en pengeydelse i forbindelse med krav hidrørende fra EU-programmer, -aktiviteter, -aktioner eller -projekter, kan tvangsfuldbyrdes i Det Forenede Kongerige. Fuldbyrdelsespåtegning skal efter en prøvelse, der kun omfatter ægtheden af det pågældende fuldbyrdelsesgrundlag, påføres af den nationale myndighed, som Det Forenede Kongerige har udpeget. Det Forenede Kongerige meddeler Kommissionen og Den Europæiske Unions Domstol sin udpegede nationale myndighed. I overensstemmelse med artikel 729 har Europa-Kommissionen ret til at anmelde sådanne eksigible afgørelser direkte til personer, der har ophold i, og juridiske enheder, der er etableret i Det Forenede Kongerige. Fuldbyrdelsen af disse afgørelser foretages i overensstemmelse med Det Forenede Kongeriges lovgivning.
 2. Domme og kendelser afsagt af Den Europæiske Unions Domstol i medfør af en voldgiftsbestemmelse, som indeholdes i en kontrakt eller aftale vedrørende EU-programmer, -aktiviteter eller dele deraf i henhold til protokol I, kan tvangsfuldbyrdes i Det Forenede Kongerige på samme måde som afgørelser fra Europa-Kommissionen, jf. denne artikels stk. 1.
 3. Den Europæiske Unions Domstol har kompetence til at prøve lovligheden af de i stk. 1 omhandlede afgørelser vedtaget af Kommissionen og til at udsætte tvangsfuldbyrdelsen af sådanne afgørelser. Det Forenede Kongeriges retter har dog kompetence til at træffe afgørelse i sager, hvori det gøres gældende, at tvangsfuldbyrdelsen foretages i strid med reglerne.
 AFDELING 2
 ANDRE REGLER FOR GENNEMFØRELSE AF EU-PROGRAMMER
 Artikel 729
 Kommunikation og udveksling af oplysninger
 De EU-institutioner og -organer, der er involveret i gennemførelsen af EU-programmer eller -aktiviteter eller i kontrollen med sådanne programmer eller -aktiviteter, har ret til at kommunikere direkte, herunder gennem elektroniske udvekslingssystemer, med enhver fysisk person, der har ophold i Det Forenede Kongerige, eller juridisk enhed, der er etableret i Det Forenede Kongerige, og som modtager EU-finansiering, samt med enhver tredjepart, der er involveret i gennemførelsen af EU-finansiering, og som har ophold i eller er etableret i Det Forenede Kongerige. Sådanne personer, enheder og tredjeparter kan direkte forelægge EU-institutionerne og -organerne al


text:
den relevante information og dokumentation, som de er forpligtet til at forelægge i henhold til den EU-lovgivning, der finder anvendelse på EU-programmet eller -aktiviteten, eller på grundlag af de kontrakter eller finansieringsaftaler, der er indgået med henblik på gennemførelse af det pågældende program eller den pågældende aktivitet.
 Artikel 730
 Statistisk samarbejde
 Eurostat og Det Forenede Kongeriges statistikmyndighed kan etablere en ordning, der muliggør samarbejde om relevante statistiske spørgsmål og omfatter, at Eurostat efter aftale med Det Forenede Kongeriges statistikmyndighed leverer statistiske data om Det Forenede Kongerige med henblik på denne del, herunder navnlig data om Det Forenede Kongeriges BNP.
 KAPITEL 3
 DET FORENEDE KONGERIGES ADGANG TIL TJENESTER INDEN FOR RAMMERNE AF EU-PROGRAMMER
 Artikel 731
 Regler om adgang til tjenester
 1. Hvis Det Forenede Kongerige ikke deltager i et EU-program eller en EU-aktivitet i overensstemmelse med i kapitel 1, kan det ikke desto mindre få adgang til tjenester, der ydes i henhold til EU-programmer og -aktiviteter, på de vilkår og betingelser, der er fastsat i denne aftale, basisretsakterne og alle andre regler vedrørende gennemførelsen af EU-programmer og -aktiviteter.
 2. Protokol II skal, hvor det er relevant:
 a)
 identificere de tjenester inden for rammerne af EU-programmer og -aktiviteter, som Det Forenede Kongerige og enheder i Det Forenede Kongerige skal have adgang til
 b)
 fastsætte særlige adgangsbetingelser for Det Forenede Kongerige og enheder i Det Forenede Kongerige. Disse betingelser skal følge de betingelser, der er fastsat i denne aftale og i basisretsakterne
 c)
 fastsætte Det Forenede Kongeriges finansielle bidrag eller bidrag i form af naturalier til en tjeneste, der ydes i henhold til sådanne EU-programmer og -aktiviteter.
 3. Protokol II vedtages og kan ændres af Specialudvalget om Deltagelse i EU-Programmer.
 4. Det Forenede Kongerige og offentlige og private ejere og operatører af rumfartøjer, der opererer i eller fra Det Forenede Kongerige, har adgang til de tjenester, der ydes i henhold til artikel 5, stk. 1, i Europa-Parlamentets og Rådets afgørelse nr. 541/2014/EU (86) i overensstemmelse med samme afgørelses artikel 5, stk. 2, indtil bestemmelserne om tilsvarende adgang er medtaget i protokol II eller indtil den 31. december 2021.
 KAPITEL 4
 REVISION
 Artikel 732
 Revisionsklausul
 Fire år efter at protokol I og II er trådt i kraft, tager Specialudvalget om Deltagelse i EU-Programmer gennemførelsen heraf op til revision på grundlag af oplysningerne om deltagelsen af enheder i Det Forenede Kongeriget i indirekte og direkte aktioner i henhold til programmet eller dele heraf, aktiviteter og tjenester, der er omfattet af protokol I og II.
 Efter anmodning fra en af parterne vil Specialudvalget om Deltagelse i EU-Programmer drøfte ændringer eller foreslåede ændringer, der berører betingelserne for Det Forenede Kongeriges deltagelse i de programmer eller dele heraf, aktiviteter og tjenester, der er opført i protokol I og II, og kan om nødvendigt foreslå passende foranstaltninger inden for denne aftales anvendelsesområde.
 KAPITEL 5
 DELTAGELSESGEBYR I ÅRENE 2021-2026
 Artikel 733
 Deltagelsesgebyr i årene 2021-2026
 Det deltagelsesgebyr, der er omhandlet i artikel 714, stk. 4, har følgende værdi i årene 2021-2026:
 —
 i 2021: 0,5 %
 —
 i 2022: 1


text:
%
 —
 i 2023: 1,5 %
 —
 i 2024: 2 %
 —
 i 2025: 2,5 %
 —
 i 2026: 3 %.
 SJETTE DEL
 TVISTBILÆGGELSE OG HORISONTALE BESTEMMELSER
 AFSNIT I
 TVISTBILÆGGELSE
 KAPITEL 1
 ALMINDELIGE BESTEMMELSER
 Artikel 734
 Formål
 Formålet med dette afsnit er at etablere en effektiv mekanisme til at forebygge og bilægge tvister mellem parterne vedrørende fortolkningen og anvendelsen af denne aftale og supplerende aftaler med henblik på at nå frem til gensidigt acceptable løsninger, når det er muligt.
 Artikel 735
 Anvendelsesområde
 1. Dette afsnit finder, med forbehold af stk. 2, 3, 4 og 5, anvendelse på tvister mellem parterne vedrørende fortolkningen og anvendelsen af bestemmelserne i denne aftale eller eventuelle supplerende aftaler ("omfattede bestemmelser").
 2. De omfattede bestemmelser omfatter alle bestemmelser i denne aftale og eventuelle supplerende aftaler med undtagelse af:
 a)
 artikel 32, stk. 1-6, og artikel 36
 b)
 bilag 12
 c)
 afsnit VII i anden del, sektion et
 d)
 afsnit X i anden del, sektion et
 e)
 artikel 355, stk. 1, 2, og 4, artikel 356, stk. 1 og 3, kapitel 2 i anden del, sektion et, afsnit XI, artikel 371 og 372, kapitel 5 i anden del, sektion et, afsnit XI, og artikel 411, stk. 4-9
 f)
 tredje del, herunder når den finder anvendelse i forbindelse med situationer, der er omfattet af andre bestemmelser i denne aftale
 g)
 fjerde del
 h)
 afsnit II i sjette del
 i)
 artikel 782 og
 j)
 aftalen om sikkerhedsprocedurer for udveksling og beskyttelse af klassificerede oplysninger.
 3. Partnerskabsrådet kan blive inddraget af en part med henblik på bilæggelse af en tvist vedrørende de forpligtelser, der følger af bestemmelserne i stk. 2.
 4. Artikel 736 finder anvendelse på de i nærværende artikels stk. 2 omhandlede bestemmelser.
 5. Uanset stk. 1 og 2 finder dette afsnit ikke anvendelse på tvister vedrørende fortolkningen og anvendelsen af bestemmelserne i protokollen om koordinering af sociale sikringsordninger eller bilagene hertil i individuelle tilfælde.
 Artikel 736
 Eksklusivitet
 Parterne forpligter sig til ikke at forelægge en tvist mellem dem vedrørende fortolkningen eller anvendelsen af bestemmelserne i denne aftale eller vedrørende en eventuel supplerende aftale for en anden mekanisme til tvistbilæggelse end dem, der er fastsat i denne aftale.
 Artikel 737
 Valg af værneting i tilfælde af en i væsentlig grad tilsvarende forpligtelse i henhold til en anden international aftale
 1. Hvis der opstår en tvist vedrørende en foranstaltning i forbindelse med en påstået tilsidesættelse af en forpligtelse i henhold til denne aftale eller en eventuel supplerende aftale og en anden international aftale, der i alt væsentligt svarer til hinanden, og som begge parter er part i, herunder WTO-overenskomsten, vælger den klagende part det værneting, hvor tvisten skal bilægges.
 2. Når en part har valgt værneting og indledt tvistbilæggelsesprocedurer enten i henhold til dette afsnit eller en anden international aftale, kan denne part ikke indlede sådanne procedurer i henhold til den anden internationale aftale angående den særlige foranstaltning omhandlet i stk. 1, medmindre det valgte værneting af proceduremæssige eller kompetencemæssige grunde ikke når frem til en afgørelse.
 3. Med henblik


text:
på denne artikel:
 a)
 anses tvistbilæggelsesprocedurer i henhold til dette afsnit for at være indledt, når en part anmoder om, at der nedsættes et voldgiftspanel i henhold til artikel 739
 b)
 anses tvistbilæggelsesprocedurer i henhold til WTO-overenskomsten for at være indledt, når en part anmoder om, at der nedsættes et panel i henhold til artikel 6 i WTO's forståelse vedrørende reglerne og procedurerne for tvistbilæggelse, og
 c)
 anses tvistbilæggelsesprocedurer i henhold til enhver anden aftale for at være indledt, hvis de er indledt i overensstemmelse med de relevante bestemmelser i denne aftale.
 4. Uden at det berører stk. 2, er intet i denne aftale eller en eventuel supplerende aftale til hinder for, at en part suspenderer forpligtelser, der er godkendt af WTO's tvistbilæggelsesorgan eller godkendt i henhold til tvistbilæggelsesprocedurerne i en anden international aftale, som parterne er part i. WTO-overenskomsten eller en anden international aftale mellem parterne kan ikke påberåbes for at forhindre en part i at suspendere forpligtelser i henhold til dette afsnit.
 KAPITEL 2
 PROCEDURE
 Artikel 738
 Konsultationer
 1. Hvis en part ("den klagende part") mener, at den anden part ("den svarende part") har tilsidesat en forpligtelse i henhold til denne aftale eller en eventuel supplerende aftale, bestræber parterne sig på at finde en løsning ved at indlede konsultationer i god tro med det formål at nå frem til en gensidigt acceptabel løsning.
 2. Den klagende part kan indkalde til konsultationer ved indgivelse af en skriftlig anmodning til den svarende part. Den klagende part angiver i den skriftlige anmodning begrundelserne for anmodningen, herunder redegørelse for de omhandlede foranstaltninger og retsgrundlaget for anmodningen, og de omfattede bestemmelser, som den klagende part anser som gældende.
 3. Den svarende part besvarer anmodningen med det samme og under alle omstændigheder senest 10 dage efter datoen for indgivelse heraf. Konsultationerne holdes senest 30 dage efter datoen for indgivelsen af anmodningen ved personligt fremmøde eller ved andre kommunikationsmåder, der aftales af parterne. Hvis konsultationerne holdes med personligt fremmøde, holdes de på den svarende parts område, medmindre parterne aftaler andet.
 4. Konsultationerne anses for at være afsluttet senest 30 dage efter indgivelsen af anmodningen, medmindre parterne enes om at fortsætte dem.
 5. Konsultationer om sager af hastende karakter, herunder om letfordærvelige varer eller sæsonvarer eller -tjenester, afholdes senest 20 dage efter datoen for indgivelsen af anmodningen. Konsultationerne anses for at være afsluttet inden for 20 dage, medmindre parterne enes om at fortsætte dem.
 6. Hver part fremlægger tilstrækkelige faktuelle oplysninger, så der kan gennemføres en udførlig undersøgelse af den anfægtede foranstaltning, herunder en undersøgelse af, hvordan foranstaltningen kan påvirke gennemførelsen af denne aftale eller en eventuel supplerende aftale. Hver part bestræber sig på at sikre, at personale fra deres kompetente myndigheder med ekspertise på det område, der er genstand for konsultationerne, deltager.
 7. Ved tvister vedrørende andre områder end dem i afsnit I-VII, afsnit VIII, kapitel 4, og afsnit IX-XII i anden del, sektion et eller sektion seks, afholdes konsultationer, jf. denne artikels stk. 3, på anmodning af den klagende part inden for rammerne af


text:
et specialudvalg eller Partnerskabsrådet. Specialudvalget kan til enhver tid beslutte at henvise sagen til Partnerskabsrådet. Partnerskabsrådet kan også selv tage sig af sagen. Specialudvalg eller i givet fald Partnerskabsrådet kan bilægge tvisten ved en afgørelse. Fristerne i denne artikels stk. 3 finder anvendelse. Mødestedet er underlagt specialudvalgets eller i givet fald Partnerskabsrådets forretningsorden.
 8. Konsultationerne, og især de oplysninger, der angives som fortrolige, og de holdninger, parterne indtager under konsultationerne, er fortrolige og berører ikke parternes rettigheder i et eventuelt videre sagsforløb.
 Artikel 739
 Voldgiftsprocedure
 1. Den klagende part kan anmode om, at der nedsættes en voldgiftsret, hvis:
 a)
 den svarende part ikke svarer på anmodningen om konsultationer senest 10 dage efter indgivelse heraf
 b)
 konsultationerne ikke holdes inden for de frister, der er omhandlet i artikel 738, stk. 3, 4 eller 5
 c)
 parterne aftaler ikke at holde konsultationer eller
 d)
 konsultationerne er afsluttet, uden at parterne er nået til enighed om en gensidigt acceptabel løsning.
 2. Anmodningen om nedsættelse af en voldgiftsret sker ved indgivelse af en skriftlig anmodning til den svarende part. I anmodningen angiver den klagende part eksplicit den anfægtede foranstaltning og redegør for, hvordan foranstaltningen udgør en overtrædelse af de omfattede bestemmelser i et omfang, der klart er tilstrækkeligt til at danne retsgrundlag for klagen.
 Artikel 740
 Nedsættelse af en voldgiftsret
 1. Voldgiftsretten består af tre voldgiftsmænd.
 2. Senest 10 dage efter datoen for indgivelse af anmodningen om nedsættelse af en voldgiftsret rådfører parterne sig med hinanden for at blive enige om sammensætningen af voldgiftsretten.
 3. Hvis parterne ikke er enige om voldgiftsrettens sammensætning inden for den i denne artikels stk. 2 fastsatte frist, udpeger hver part en voldgiftsmand fra deres respektive delliste, der er opstillet efter artikel 752, senest fem dage efter udløbet af fristen i medfør af denne artikels stk. 2. Undlader en part at udpege en voldgiftsmand fra sin delliste inden for denne frist, vælger Partnerskabsrådets medformand fra den klagende part senest fem dage efter udløbet af fristen ved lodtrækning en voldgiftsmand fra dellisten fra den part, der har undladt at udpege en voldgiftsmand. Partnerskabsrådets medformand fra den klagende part kan uddelegere lodtrækningen til valg af voldgiftsmand.
 4. Hvis parterne ikke bliver enige om at udpege en formand for voldgiftsretten inden for den i denne artikels stk. 2 fastsatte frist, vælger Partnerskabsrådets medformand fra den klagende part senest fem dage efter udløbet af fristen ved lodtrækning en formand for voldgiftsretten fra dellisten over formænd, der er udarbejdet efter artikel 752. Partnerskabsrådets medformand fra den klagende part kan uddelegere lodtrækningen af formand for voldgiftsretten.
 5. Hvis en af de i artikel 752 omhandlede lister ikke er blevet udarbejdet eller ikke indeholder et tilstrækkeligt antal navne på tidspunktet for udvælgelsen efter nærværende artikels stk. 3 eller 4, udvælges voldgiftsmændene ved lodtrækning blandt de personer, som en af parterne eller begge parter formelt har foreslået i overensstemmelse med bilag 48.
 6. Datoen for nedsættelse af voldgiftsretten er den dato, på hvilken den sidste af de tre voldgiftsmænd har meddelt parterne om sin accept af udnævnelsen


text:
i overensstemmelse med bilag 48.
 Artikel 741
 Krav til voldgiftsmænd
 1. Alle voldgiftsmænd skal:
 a)
 dokumentere, at de har erfaring på det retlige område og med international handel, herunder særlige spørgsmål, der er omfattet af afsnit I-VII, afsnit VIII, kapitel 4, afsnit IX-XII i anden del, sektion et, eller anden del, sektion seks, eller på det retlige område og ethvert andet område omfattet af denne aftale eller eventuelle supplerende aftaler samt for formænd ligeledes erfaring med tvistbilæggelsesprocedurer
 b)
 være uafhængige og må ikke være tilknyttet eller modtage instruktioner fra nogen af parterne
 c)
 handle efter deres egen overbevisning og må ikke modtage instruktioner fra nogen organisation eller regering i spørgsmål vedrørende tvisten og
 d)
 overholde bilag 49.
 2. Voldgiftsmændene skal være personer, hvis uafhængighed er uomtvistelig, som i deres hjemland opfylder betingelserne for at indtage de højeste dommerembeder, eller som er jurister, hvis faglige kvalifikationer er almindeligt anerkendt.
 3. Med hensyn til tvistens genstand kan parterne i konkrete tilfælde aftale at fravige kravene anført i stk. 1, litra a).
 Artikel 742
 Voldgiftsrettens funktion
 Voldgiftsretten:
 a)
 foretager en objektiv vurdering af den sag, den har fået forelagt, herunder en objektiv vurdering af sagens omstændigheder, anvendeligheden af de omfattede bestemmelser og de omtvistede foranstaltningers overensstemmelse med disse bestemmelser
 b)
 skal i sine afgørelser og kendelser fremlægge de faktiske og retlige konstateringer og rationalet for alle sine konstateringer og
 c)
 bør regelmæssigt føre konsultationer med parterne og give passende muligheder for at nå til enighed om en gensidigt acceptabel løsning.
 Artikel 743
 Kommissorium
 1. Medmindre parterne aftaler andet senest fem dage efter nedsættelsen af voldgiftsretten, er voldgiftsrettens kommissorium:
 "på baggrund af de relevante omfattede bestemmelser i denne aftale eller en supplerende aftale at undersøge det anliggende, hvortil der henvises i anmodningen om nedsættelse af voldgiftsretten, at fastslå, hvorvidt den pågældende foranstaltning er forenelig med de i artikel 735, omhandlede bestemmelser, og at afsige en kendelse i overensstemmelse med artikel 745".
 2. Hvis parterne når til enighed om et andet kommissorium end det i stk. 1 omhandlede, meddeler de det aftalte kommissorium til voldgiftsretten inden for den i stk. 1 fastsatte frist.
 Artikel 744
 Hasteprocedurer
 1. Senest 10 dage efter nedsættelsen af voldgiftsretten træffer voldgiftsretten afgørelse om, hvorvidt sagen vedrører anliggender af hastende karakter, hvis en af parterne anmoder om det.
 2. I sager af hastende karakter nedsættes de gældende frister fastsat i artikel 745 til den halve tid.
 Artikel 745
 Voldgiftsrettens kendelser
 1. Voldgiftsretten forelægger en foreløbig rapport for parterne senest 100 dage efter datoen for nedsættelsen af voldgiftsretten. Hvis voldgiftsretten finder, at denne frist ikke kan overholdes, meddeler formanden for retten parterne dette skriftligt med angivelse af årsagerne til forsinkelsen og datoen for, hvornår retten agter at forelægge sin foreløbige rapport. Voldgiftsretten forelægger under ingen omstændigheder den foreløbige rapport senere end 130 dage efter datoen for nedsættelsen af voldgiftsretten.
 2. Hver part kan skriftligt anmode voldgiftsretten om at genbehandle bestemte punkter i den foreløbige rapport senest 14 dage efter indgivelse heraf. En part kan fremsætte kommentarer om den anden parts anmodning frem


text:
til seks dage efter indgivelse af anmodningen.
 3. Hvis der ikke indgives skriftlige anmodninger om genbehandling af bestemte punkter i den foreløbige rapport inden for den i stk. 2 fastlagte frist, anses den foreløbige rapport som voldgiftsrettens kendelse.
 4. Voldgiftsretten forelægger sin kendelse for parterne senest 130 dage efter datoen for nedsættelsen af voldgiftsretten. Finder voldgiftsretten, at fristen ikke kan overholdes, meddeler formanden parterne dette skriftligt med angivelse af årsagerne til forsinkelsen og datoen for, hvornår retten agter at forelægge sin kendelse. Voldgiftsretten indgiver under ingen omstændigheder sin kendelse senere end 160 dage efter datoen for nedsættelsen af voldgiftsretten.
 5. Kendelsen skal indeholde en redegørelse for eventuelle skriftlige anmodninger fra parterne vedrørende den foreløbige rapport og tydeligt behandle parternes kommentarer.
 6. Det præciseres, at en "kendelse" eller "kendelser" i henhold til artikel 742, 743 og 753 og artikel 754, stk. 1, 3, 4 og 6, også omfatter voldgiftsrettens foreløbige rapport.
 KAPITEL 3
 OVERHOLDELSE
 Artikel 746
 Foranstaltninger til overholdelse
 1. Finder voldgiftsretten i sin kendelse i henhold til artikel 745, stk. 4, at den svarende part har overtrådt en forpligtelse i henhold til denne aftale eller eventuelle supplerende aftaler, skal denne part omgående træffe de nødvendige foranstaltninger til omgående at efterleve voldgiftsrettens kendelse med henblik på overholdelse af de omfattede bestemmelser.
 2. Den svarende part indgiver senest 30 dage efter indgivelse af kendelsen en meddelelse til den klagende part vedrørende de foranstaltninger, der er truffet eller planlagt med henblik på overholdelse af bestemmelserne.
 Artikel 747
 Rimelig frist
 1. Er øjeblikkelig efterlevelse ikke mulig, indgiver den svarende part senest 30 dage efter indgivelse af kendelsen i henhold til artikel 745, stk. 4, en meddelelse til den klagende part om den rimelige frist, der er nødvendig for at efterleve den i artikel 745, stk. 4, omhandlede kendelse. Parterne bestræber sig på at nå til enighed om længden af den rimelige frist, fra hvilken kendelsen skal efterleves.
 2. Hvis parterne ikke når til enighed om længden af den rimelige frist, kan den klagende part tidligst 20 dage efter indgivelse af den i stk. 1 omhandlede meddelelse skriftligt anmode den oprindelige voldgiftsret om at fastlægge længden af den rimelige frist. Voldgiftsretten forelægger sin afgørelse for parterne senest 20 dage efter datoen for indgivelse af anmodningen.
 3. Den svarende part underretter skriftligt den klagende part om status på at efterkomme voldgiftspanelets kendelse, jf. artikel 745, stk. 4, mindst en måned inden udløbet af den rimelige frist.
 4. Parterne kan enes om at forlænge den rimelige frist.
 Artikel 748
 Evaluering af overholdelse
 1. Den svarende part indgiver senest på datoen for udløbet af den rimelige frist en meddelelse til den klagende part om de foranstaltninger, den pågældende har truffet for at overholde kendelsen i medfør af artikel 745, stk. 4.
 2. Hvis der er uenighed mellem parterne om, hvorvidt der er truffet foranstaltninger til overholdelse, eller om sådanne foranstaltninger er i overensstemmelse med de pågældende bestemmelser, kan den klagende part indgive en skriftlig anmodning til den oprindelige voldgiftsret om at træffe afgørelse i sagen. I anmodningen skal


text:
den anfægtede foranstaltning angives, og der skal redegøres for, hvordan foranstaltningen udgør en overtrædelse af de omfattede bestemmelser i et omfang, der klart er tilstrækkeligt til at danne retsgrundlag for klagen. Voldgiftsretten forelægger sin afgørelse for parterne senest 45 dage efter datoen for indgivelse af anmodningen.
 Artikel 749
 Midlertidige foranstaltninger
 1. Den svarende part fremlægger på anmodning af og efter konsultationer med den klagende part et tilbud om midlertidig kompensation, hvis:
 a)
 den svarende part indgiver meddelelse til den klagende part om, at det ikke er muligt at overholde den i artikel 745, stk. 4, omhandlede kendelse, eller
 b)
 den svarende part undlader at indgive meddelelse om trufne foranstaltninger til overholdelse inden for den i artikel 746 omhandlede frist eller før datoen for udløbet af den rimelige frist eller
 c)
 voldgiftsretten finder, at der ikke er truffet foranstaltninger til overholdelse, eller at de trufne foranstaltninger til overholdelse ikke er i overensstemmelse med de omfattede bestemmelser.
 2. Under de betingelser, der er omhandlet i stk. 1, litra a), b) og c), kan den klagende part indgive en skriftlig meddelelse til den svarende part om, at den klagende part ønsker at suspendere anvendelsen af forpligtelserne i henhold til de omfattede bestemmelser, hvis:
 a)
 den klagende part beslutter ikke at indgive en anmodning i henhold til stk. 1 eller
 b)
 parterne ikke når til enighed om den midlertidige kompensation inden for 20 dage efter udløbet af den rimelige frist eller indgivelse af voldgiftsrettens afgørelse i henhold til artikel 748, når en anmodning efter stk. 1 indgives.
 I meddelelsen specificeres omfanget af den påtænkte suspension af forpligtelser.
 3. Suspension af forpligtelser er underlagt følgende betingelser:
 a)
 forpligtelserne i henhold til anden del, sektion fire, protokollen om koordinering af sociale sikringsordninger eller bilagene hertil eller femte del kan ikke suspenderes i henhold til denne artikel
 b)
 uanset litra a) kan forpligtelser i henhold til femte del kun suspenderes, hvis den kendelse, der er omhandlet i artikel 745, stk. 4, vedrører fortolkningen og gennemførelsen af femte del
 c)
 forpligtelser, som ikke er omfattet af femte del, kan ikke suspenderes, hvis den kendelse, der er omhandlet i artikel 745, stk. 4, vedrører fortolkningen og gennemførelsen af femte del, og
 d)
 forpligtelser i henhold til andel del, sektion et, afsnit II, vedrørende finansielle tjenesteydelser kan ikke suspenderes i henhold til denne artikel, medmindre den kendelse, der er omhandlet i artikel 745, stk. 4, vedrører fortolkningen og anvendelsen af forpligtelser i henhold til anden del, sektion et, afsnit II, vedrørende finansielle tjenesteydelser.
 4. Hvis en part fortsat ikke efterkommer en kendelse fra et voldgiftspanel, der er nedsat i henhold til en tidligere aftale mellem parterne, kan den anden part suspendere forpligtelser i henhold til de i artikel 735 omhandlede bestemmelser. Med undtagelse af reglen i denne artikels stk. 3, litra a), er alle regler vedrørende midlertidige retsmidler i tilfælde af manglende overholdelse og prøvelse af sådanne foranstaltninger omfattet af bestemmelserne i den tidligere aftale.
 5. Suspensionen af forpligtelserne må ikke overstige det omfang, der svarer til den annullering eller


text:
forringelse, som overtrædelsen har forårsaget.
 6. Hvis voldgiftsretten har konstateret en overtrædelse af bestemmelserne i anden del, sektion et eller sektion tre, kan suspensionen anvendes i et andet afsnit i samme sektion som den, hvor retten har konstateret overtrædelsen, navnlig hvis den klagende part er af den opfattelse, at en sådan suspension er effektiv med henblik på at opnå overholdelse.
 7. Hvis voldgiftsretten har konstateret overtrædelsen i anden del, sektion to:
 a)
 den klagende part bør først søge at suspendere forpligtelser i samme afsnit som det, voldgiftsretten har konstateret overtrædelsen i
 b)
 hvis den klagende part finder, at det ikke er praktisk muligt eller effektivt at suspendere forpligtelser med hensyn til samme afsnit som det afsnit, hvori retten har konstateret overtrædelsen, kan parten søge at suspendere forpligtelser i det andet afsnit i samme sektion.
 8. Hvis voldgiftsretten har konstateret overtrædelsen i anden del, sektion et, sektion to, sektion tre eller sektion fem, og hvis den klagende part finder, at det ikke er praktisk muligt eller effektivt at suspendere forpligtelser inden for samme sektion som den, hvori voldgiftsretten har konstateret overtrædelsen, og at omstændighederne er alvorlige nok, kan vedkommende søge at suspendere forpligtelser i henhold til andre omfattede bestemmelser.
 9. I det i stk. 7, litra b), og stk. 8 omhandlede tilfælde skal den klagende part begrunde sin afgørelse.
 10. Den klagende part kan suspendere forpligtelserne 10 dage efter datoen for indgivelse af den i stk. 2 omhandlede meddelelse, medmindre den svarende part har fremsat en anmodning i henhold til stk. 11.
 11. Hvis den svarende part mener, at omfanget af den meddelte suspension af forpligtelser overstiger et omfang, der svarer til den annullering eller forringelse, som overtrædelsen har forårsaget, eller at de principper og procedurer, der er fastsat i stk. 7, litra b), stk. 8 eller stk. 9, ikke er fulgt, kan vedkommende inden udløbet af den periode på 10 dage, der er fastsat i stk. 10, indgive en skriftlig anmodning til den oprindelige voldgiftsret om, at voldgiftsretten skal træffe afgørelse i sagen. Voldgiftsretten meddeler sin afgørelse om omfanget af suspensionen af forpligtelser til parterne senest 30 dage fra datoen for anmodningen. Forpligtelserne bliver ikke suspenderet, før voldgiftsretten har meddelt sin afgørelse. Suspensionen af forpligtelser skal ske i henhold til afgørelsen.
 12. Voldgiftsretten, der handler i henhold til stk. 11, undersøger ikke arten af de forpligtelser, der skal suspenderes, men afgør, om omfanget af en sådan suspension overstiger et omfang, der svarer til den annullering eller forringelse, som overtrædelsen har forårsaget. Hvis det anliggende, der er henvist til voldgift, omfatter en påstand om, at principperne og procedurerne i stk. 7, litra b), stk. 8, eller stk. 9 ikke er fulgt, undersøger voldgiftsretten denne påstand. Hvis voldgiftsretten fastslår, at de pågældende principper og procedurer ikke er fulgt, anvender den klagende part dem i overensstemmelse med stk. 7, litra b), stk. 8, og stk. 9. Parterne accepterer voldgiftsrettens afgørelse som endelig og må ikke anmode om en ny voldgiftsprocedure. Dette stykke må under ingen omstændigheder forsinke den dato, fra hvilken den klagende


text:
part har ret til at suspendere forpligtelser i henhold til denne artikel.
 13. Den i denne artikel omhandlede suspension af forpligtelser eller kompensation er midlertidig og anvendes ikke efter, at:
 a)
 parterne er nået til enighed om en gensidigt acceptabel løsning i henhold til artikel 756
 b)
 parterne er nået til enighed om, at overholdelsesforanstaltningen bringer den svarende part i overensstemmelse med de omfattede bestemmelser, eller
 c)
 en eventuel overholdelsesforanstaltning, som voldgiftsretten anser for ikke at være i overensstemmelse med de omhandlede bestemmelser, er blevet trukket tilbage eller ændret, så den svarende part bringes i overensstemmelse med de omfattede bestemmelser.
 Artikel 750
 Prøvelse af eventuelle overholdelsesforanstaltninger, der er truffet efter vedtagelse af midlertidige retsmidler
 1. Den svarende part indgiver meddelelse til den klagende part om overholdelsesforanstaltninger, der er truffet efter suspension af forpligtelserne eller efter anvendelse af midlertidig kompensation, alt efter omstændighederne. Undtagen i de i stk. 2 omhandlede tilfælde skal den klagende part afslutte suspensionen af forpligtelser senest 30 dage efter indgivelse af meddelelsen. I tilfælde, hvor kompensation er blevet anvendt, og med undtagelse af tilfælde omfattet af stk. 2, kan den svarende part afslutte anvendelsen af en sådan kompensation inden for 30 dage fra indgivelse af sin meddelelse om, at forholdene er bragt i overensstemmelse.
 2. Hvis parterne ikke når til enighed om, hvorvidt den meddelte foranstaltning bringer den svarende part i overensstemmelse med de omfattede bestemmelser senest 30 dage efter indgivelse af meddelelsen, anmoder den klagende part skriftligt den oprindelige voldgiftsret om at afgøre spørgsmålet. Voldgiftsretten forelægger sin afgørelse for parterne senest 46 dage efter datoen for indgivelsen af anmodningen. Hvis voldgiftsretten finder, at de trufne foranstaltninger er i overensstemmelse med de omfattede bestemmelser, bringes suspensionen af forpligtelser eller kompensationen til ophør. Hvis det er relevant, tilpasses omfanget af suspension af forpligtelser eller kompensationen efter voldgiftsrettens afgørelse.
 KAPITEL 4
 FÆLLES PROCESSUELLE BESTEMMELSER
 Artikel 751
 Modtagelse af oplysninger
 1. Voldgiftsretten kan efter anmodning fra en part eller på eget initiativ anmode parterne om relevante oplysninger, som den finder nødvendige og passende. Parterne skal straks svare udtømmende på enhver anmodning fra voldgiftsretten om alle sådanne oplysninger.
 2. Voldgiftsretten kan efter anmodning fra en part eller på eget initiativ anmode alle andre kilder om oplysninger, som den finder passende. Voldgiftsretten kan også søge sagkyndig rådgivning efter eget skøn og i henhold til eventuelle vilkår og betingelser aftalt af parterne.
 3. Voldgiftsretten tager amicus curiae-indlæg fra fysiske personer fra en part eller juridiske personer, der er etableret i en parts territorium, i betragtning i overensstemmelse med bilag 48.
 4. Alle oplysninger, der kommer voldgiftsretten i hænde i medfør af denne artikel, gøres tilgængelige for parterne, og parterne kan indsende kommentarer til oplysningerne til voldgiftsretten.
 Artikel 752
 Liste over voldgiftsmænd
 1. Partnerskabsrådet udarbejder senest 180 dage efter datoen for dennes aftales ikrafttræden en liste over personer med ekspertise inden for særlige områder omfattet af denne aftale eller supplerende aftaler hertil, der har vilje og evne til at fungere som medlemmer af en voldgiftsret. Listen skal omfatte mindst 15 personer og være inddelt


text:
i tre dellister:
 a)
 en delliste over personer udarbejdet efter forslag fra Unionen
 b)
 en delliste over personer udarbejdet efter forslag fra Det Forenede Kongerige og
 c)
 en delliste over personer, som ikke er statsborgere i nogen af parterne, og som skal varetage formandshvervet i voldgiftsretten.
 Hver delliste skal bestå af mindst fem personer. Partnerskabsrådet sørger for, at listen altid som minimum indeholder dette antal personer.
 2. Partnerskabsrådet kan udarbejde supplerende lister over personer med ekspertise inden for særlige dele af denne aftale eller eventuelle supplerende aftaler. Efter aftale mellem parterne kan sådanne supplerende lister anvendes til at sammensætte voldgiftsretten i henhold til den procedure, der er beskrevet i artikel 740, stk. 3 og 5. Supplerende lister skal bestå af to dellister:
 a)
 en delliste over personer udarbejdet efter forslag fra Unionen og
 b)
 en delliste over personer udarbejdet efter forslag fra Det Forenede Kongerige.
 3. De i stk. 1 og 2 omhandlede lister må ikke omfatte personer, der er medlemmer af eller tjenestemænd eller øvrige ansatte i Unionens institutioner, en medlemsstats regering eller Det Forenede Kongeriges regering.
 Artikel 753
 Udskiftning af voldgiftsmænd
 Hvis en voldgiftsmand under en tvistbilæggelsesprocedure i henhold til dette afsnit ikke kan deltage, trækker sig tilbage eller skal udskiftes, fordi voldgiftsmanden ikke opfylder kravene i adfærdskodeksen, anvendes den procedure, der er fastsat i artikel 740. Fristen for indgivelse af voldgiftsrettens kendelse eller afgørelse forlænges med den periode, der er nødvendig for at udpege den nye voldgiftsmand.
 Artikel 754
 Voldgiftsrettens afgørelser og kendelser
 1. Voldgiftsrettens drøftelser er fortrolige. Voldgiftsretten udarbejder i videst muligt omfang kendelser og træffer afgørelser ved enstemmighed. Hvis det ikke er muligt, træffer voldgiftsretten afgørelse ved flertalsafstemning. Særskilte udtalelser offentliggøres ikke.
 2. Voldgiftsrettens afgørelser og kendelser er bindende for Unionen og Det Forenede Kongerige. De skaber ikke rettigheder eller forpligtelser for fysiske eller juridiske personer.
 3. Voldgiftsrettens afgørelser og kendelser kan ikke udvide eller indskrænke parternes rettigheder og forpligtelser i medfør af denne aftale eller eventuelle supplerende aftaler.
 4. Det præciseres, at voldgiftsretten ikke har kompetence til at efterprøve lovligheden af en foranstaltning, der hævdes at udgøre en overtrædelse af denne aftale eller eventuelle supplerende aftaler, i henhold til en parts interne ret. Konklusioner fremsat af voldgiftsretten i kendelser vedrørende tvister mellem parterne er ikke bindende for parternes domstole eller retsinstanser med hensyn til den betydning, som tillægges denne parts interne lovgivning.
 5. Det præciseres, at retterne i hver af parterne ikke har kompetence til at bilægge tvister mellem parterne i henhold til denne aftale.
 6. Parterne gør voldgiftsrettens kendelser og afgørelser offentligt tilgængelige, dog således, at fortrolige oplysninger beskyttes.
 7. Oplysninger fremlagt for voldgiftsretten af parterne behandles i overensstemmelse med reglerne for fortrolighed fastsat i bilag 48.
 Artikel 755
 Suspension og ophør af voldgiftsprocedurer
 Efter fælles anmodning fra parterne skal voldgiftsretten til enhver tid suspendere arbejdet i en af parterne aftalt periode på højst 12 på hinanden følgende måneder. Voldgiftsretten genoptager arbejdet før suspensionsperiodens udløb på skriftlig anmodning fra begge parter eller ved suspensionsperiodens udløb på skriftlig anmodning fra en af parterne. Den


text:
anmodende part indgiver meddelelse herom til den anden part. Hvis en part ikke anmoder om genoptagelse af voldgiftsrettens arbejde ved udløbet af en suspensionsperiode, bortfalder voldgiftsrettens bemyndigelse, og tvistbilæggelsesproceduren afsluttes. Hvis voldgiftsrettens arbejde indstilles, forlænges de relevante tidsfrister med den periode, hvor voldgiftsrettens arbejde var indstillet.
 Artikel 756
 Gensidigt acceptabel løsning
 1. Parterne kan til enhver tid nå frem til en gensidigt acceptabel løsning vedrørende tvister i henhold til artikel 735.
 2. Findes der frem til en gensidigt acceptabel løsning i løbet af panelproceduren, skal parterne i fællesskab meddele den aftalte løsning til voldgiftsrettens formand. Voldgiftsprocedurer afsluttes ved en sådan meddelelse.
 3. Løsningen kan vedtages ved en afgørelse, der træffes af Partnerskabsrådet. Gensidigt acceptable løsninger offentliggøres. Den offentliggjorte udgave må ikke indeholde oplysninger, der af enhver part er udpeget som fortrolige.
 4. Hver part træffer de nødvendige foranstaltninger for at gennemføre den gensidigt acceptable løsning inden for den aftalte frist.
 5. Den gennemførende part giver senest ved udløbet af den aftalte frist den anden part skriftlig meddelelse om enhver foranstaltning, som den har truffet for at gennemføre den gensidigt acceptable løsning.
 Artikel 757
 Frister
 1. Alle frister, der er omhandlet i dette afsnit, er regnet i dage fra dagen efter den handling, de refererer til.
 2. Alle frister, der er omhandlet i dette afsnit, kan ændres ved aftale mellem parterne.
 3. Voldgiftsretten kan til enhver tid foreslå parterne at ændre en frist, der er omhandlet i dette afsnit, med angivelse af begrundelsen for et sådant forslag.
 Artikel 758
 Omkostninger
 1. Hver part afholder sine egne udgifter til deltagelse i voldgiftsproceduren.
 2. Parterne deler ligeligt udgifterne til organisatoriske aspekter, herunder vederlag og udgifter for voldgiftsrettens medlemmer. Voldgiftsmændenes vederlag fastsættes i overensstemmelse med bilag 48.
 Artikel 759
 Bilag
 1. Tvistbilæggelsesprocedurer beskrevet i dette afsnit reguleres af den forretningsorden, der er beskrevet i bilag 48, og gennemføres i overensstemmelse med bilag 49.
 2. Partnerskabsrådet kan ændre bilag 48 og 49.
 KAPITEL 5
 SÆRLIGE ORDNINGER FOR ENSIDIGE FORANSTALTNINGER
 Artikel 760
 Særlige procedurer for afhjælpende foranstaltninger og genskabelse af ligevægt
 1. Med henblik på artikel 374 og artikel 411, stk. 2 og 3, finder dette afsnit anvendelse med de ændringer, der er fastsat i denne artikel.
 2. Uanset artikel 740 og bilag 48 vælger Partnerskabsrådets medformand fra den klagende part, hvis parterne ikke er enige om voldgiftsrettens sammensætning inden for to dage, senest en dag efter udløbet af fristen på to dage en voldgiftsmand ved lodtrækning fra hver parts delliste og formanden for voldgiftsretten ved lodtrækning fra den delliste over formænd, der er udarbejdet i henhold til artikel 752. Partnerskabsrådets medformand fra den klagende part kan uddelegere valget ved lodtrækning af voldgiftsmand eller formand. Hver af disse personer bekræfter sin disponibilitet over for begge parter senest to dage fra den dato, hvor vedkommende blev underrettet om sin udpegelse. Det organisatoriske møde, der er omhandlet i regel 10 i bilag 48, afholdes senest to dage efter nedsættelsen af voldgiftsretten.
 3. Uanset regel 11 i bilag 48 afgiver den klagende part sit skriftlige indlæg senest syv dage


text:
efter datoen for nedsættelsen af voldgiftsretten. Den svarende part afgiver sit skriftlige indlæg senest syv dage efter datoen for den klagende parts afgivelse af det skriftlige indlæg. Voldgiftsretten justerer eventuelle andre relevante frister i tvistbilæggelsesproceduren, i det omfang det er nødvendigt for at sikre rettidig fremsendelse af rapporten.
 4. Artikel 745 finder ikke anvendelse, og henvisninger til kendelsen i dette afsnit læses som henvisninger til den kendelse, der henvises til i artikel 374, stk. 10, eller artikel 411, stk. 3, litra c).
 5. Uanset artikel 748, stk. 2, forelægger voldgiftsretten sin afgørelse for parterne senest 30 dage efter datoen for indgivelse af anmodningen.
 Artikel 761
 Suspension af forpligtelser med henblik på artikel 374, stk. 12, artikel 501, stk. 5, og artikel 506, stk. 7
 1. Omfanget af suspensionen af forpligtelser må ikke overstige et omfang, der svarer til den annullering eller forringelse af fordele i henhold til denne aftale eller i henhold til en supplerende aftale, som er direkte forårsaget af de afhjælpende eller kompenserende foranstaltninger, fra den dato, hvor de afhjælpende eller kompenserende foranstaltninger træder i kraft, og indtil datoen for afsigelsen af voldgiftskendelsen.
 2. Omfanget af suspensionen af forpligtelser, som den klagende part har anmodet om, og voldgiftsrettens fastsættelse af omfanget af suspension af forpligtelser skal baseres på kendsgerninger, der viser, at annulleringen eller forringelsen er en direkte følge af anvendelsen af den afhjælpende eller kompenserende foranstaltning og påvirker specifikke varer, tjenesteydere, investorer eller andre økonomiske aktører, og ikke blot på påstande, formodninger eller fjerne muligheder.
 3. Omfanget af annullerede eller forringede fordele, som den klagende part har anmodet om, eller som voldgiftsretten har fastsat:
 a)
 omfatter ikke erstatning med karakter af bod, renter eller hypotetiske tab af fortjeneste eller forretningsmuligheder
 b)
 nedsættes med eventuelle forudgående tilbagebetalinger af afgifter, skadeserstatninger eller andre former for kompensation, som de berørte operatører eller den berørte part allerede har modtaget, og
 c)
 må ikke omfatte bidrag til annulleringen eller forringelsen ved forsætlig eller forsømmelig handling eller undladelse fra den berørte parts eller en persons eller enheds side, over for hvem der iværksættes retsmidler i henhold til den påtænkte suspension af forpligtelser.
 Artikel 762
 Betingelser for genskabelse af ligevægt, afhjælpende foranstaltninger samt kompensations- og beskyttelsesforanstaltninger
 Hvis en part træffer en foranstaltning i henhold til artikel 374, artikel 411, artikel 469, artikel 501, artikel 506 eller artikel 773, anvendes den pågældende foranstaltning kun med hensyn til de omfattede bestemmelser, jf. artikel 735, og overholder med de fornødne ændringer betingelserne i artikel 749, stk. 3.
 AFSNIT II
 GRUNDLAG FOR SAMARBEJDE
 Artikel 763
 Demokrati, retsstatsforhold og menneskerettigheder
 1. Parterne fortsætter med at værne om de fælles værdier og principperne om demokrati, retsstatsprincippet og respekt for menneskerettighederne, som ligger til grund for deres interne og internationale politikker. I denne forbindelse bekræfter parterne på ny deres respekt for verdenserklæringen om menneskerettigheder og de relevante internationale menneskerettighedskonventioner, som de er part i.
 2. Parterne fremmer sådanne fælles værdier og principper i internationale fora. Parterne samarbejder om at fremme disse værdier og principper, herunder med eller i tredjelande.
 Artikel 764


text:
Bekæmpelse af klimaændringer
 1. Parterne mener, at klimaændringer udgør en eksistentiel trussel mod menneskeheden og bekræfter på ny deres vilje til at styrke den globale reaktion på denne trussel. Kampen mod menneskeskabte klimaændringer som omhandlet i De Forenede Nationers rammekonvention om klimaændringer ("UNFCCC"), og navnlig Parisaftalen, der blev vedtaget på den 21. partskonference under De Forenede Nationers rammekonvention om klimaændringer ("Parisaftalen"), danner baggrund for Unionens og Det Forenede Kongeriges interne og eksterne politikker. Hver part respekterer i overensstemmelse hermed Parisaftalen og de rammer, UNFCCC har opstillet, og afstår fra handlinger eller undladelser, der vil være til væsentlig skade for Parisaftalens og UNFCCC's mål eller formål.
 2. Parterne fremmer bekæmpelsen af klimaændringer i internationale fora, herunder ved at samarbejde med andre lande og regioner for at øge deres ambitionsniveau med hensyn til reduktion af drivhusgasemissioner.
 Artikel 765
 Bekæmpelse af spredning af masseødelæggelsesvåben
 1. Parterne finder, at spredning af masseødelæggelsesvåben og deres fremføringsmidler både til statslige og ikkestatslige aktører udgør en af de alvorligste trusler mod den internationale stabilitet og sikkerhed. Parterne er derfor enige om at samarbejde og bidrage til at bekæmpe spredning af masseødelæggelsesvåben og deres fremføringsmidler ved hjælp af fuldstændig overholdelse og national gennemførelse af gældende forpligtelser i henhold til internationale traktater og aftaler om nedrustning og ikkespredning og andre relevante internationale forpligtelser.
 2. Parterne er endvidere enige om at samarbejde om og bidrage til bekæmpelse af spredning af masseødelæggelsesvåben og deres fremføringsmidler ved at:
 a)
 tage initiativer til undertegnelse, ratifikation eller tiltrædelse af og fuldstændig gennemførelse af alle andre relevante internationale instrumenter og
 b)
 indføre en effektiv ordning for national eksportkontrol til at overvåge eksport og overførsel af varer med relation til masseødelæggelsesvåben, herunder kontrol med, at teknologi med dobbelt anvendelsesformål ikke anvendes til fremstilling af masseødelæggelsesvåben, samt til at iværksætte effektive sanktioner mod omgåelse af eksportkontrollen.
 3. Parterne er enige om at etablere en løbende dialog om disse spørgsmål.
 Artikel 766
 Håndvåben og lette våben samt andre konventionelle våben
 1. Parterne erkender, at ulovlig fremstilling, overførsel og omsætning af håndvåben og lette våben, herunder ammunition hertil, og overdreven akkumulering heraf, dårlig forvaltning, dårligt sikrede lagre og ukontrolleret spredning fortsat udgør en alvorlig trussel for fred og sikkerhed i verden.
 2. Parterne er enige om at ville iagttage og fuldt ud opfylde deres respektive forpligtelser til at bekæmpe ulovlig handel med håndvåben og lette våben, inklusive ammunition hertil, i henhold til eksisterende internationale aftaler og FN's Sikkerhedsråds resolutioner, samt deres respektive tilsagn inden for rammerne af andre internationale instrumenter på dette område, som for eksempel FN's handlingsprogram til forhindring, bekæmpelse og udryddelse af alle former for ulovlig handel med håndvåben og lette våben.
 3. Parterne anerkender betydningen af nationale kontrolsystemer for overførsel af konventionelle våben i overensstemmelse med eksisterende internationale standarder. Parterne anerkender betydningen af at foretage sådanne kontroller på en ansvarlig måde som et bidrag til international og regional fred, sikkerhed og stabilitet og til begrænsning af menneskelig lidelse samt til forebyggelse af omdirigering af konventionelle våben.
 4. Parterne forpligter sig i denne henseende til fuldt ud


text:
at gennemføre våbenhandelstraktaten og samarbejde med hinanden inden for rammerne af traktaten, herunder om at fremme universalisering og fuldstændig gennemførelse af traktaten i alle FN's medlemsstater.
 5. Parterne forpligter sig derfor til at samarbejde i deres bestræbelser på at regulere eller forbedre reguleringen af international handel med konventionelle våben og til at forebygge, bekæmpe og udrydde ulovlig handel med våben.
 6. Parterne er enige om at etablere en løbende dialog om disse spørgsmål.
 Artikel 767
 De mest alvorlige forbrydelser, som berører det internationale samfund
 1. Parterne bekræfter på ny, at de mest alvorlige forbrydelser, der berører det internationale samfund som helhed, ikke må forblive ustraffede, og at de skal forfølges effektivt ved at træffe foranstaltninger på nationalt plan og ved at styrke det internationale samarbejde, herunder med Den Internationale Straffedomstol. Parterne er enige om fuldt ud at støtte universaliteten og integriteten for Romstatutten for Den Internationale Straffedomstol og tilknyttede instrumenter.
 2. Parterne er enige om at etablere en løbende dialog om disse spørgsmål.
 Artikel 768
 Bekæmpelse af terrorisme
 1. Parterne samarbejder på bilateralt, regionalt og internationalt plan for at forebygge og bekæmpe alle former og udtryk for terrorisme i overensstemmelse med international ret, herunder, når det er relevant, internationale aftaler vedrørende terrorbekæmpelse, humanitær folkeret og international menneskerettighedslovgivning, som finder anvendelse på parterne, samt i overensstemmelse med grundsætningerne i De Forenede Nationers pagt.
 2. Parterne styrker samarbejdet om terrorbekæmpelse, herunder om forebyggelse og bekæmpelse af voldelig ekstremisme og finansiering af terrorisme med henblik på at fremme deres fælles sikkerhedsinteresser under hensyntagen til FN's globale strategi for bekæmpelse af terrorisme og de relevante resolutioner fra FN's Sikkerhedsråd, uden at dette berører samarbejdet om retshåndhævelse og det retlige samarbejde i straffesager og udvekslingen af efterretninger.
 3. Parterne er enige om at etablere en løbende dialog om disse spørgsmål. Denne dialog skal bl.a. fremme og lette:
 a)
 udvekslingen af vurderinger af terrortruslen
 b)
 udvekslingen af bedste praksis og ekspertise inden for terrorbekæmpelse
 c)
 operationelt arbejde og udveksling af oplysninger og
 d)
 drøftelser om samarbejde inden for rammerne af multilaterale organisationer.
 Artikel 769
 Beskyttelse af personoplysninger
 1. Parterne bekræfter deres tilsagn om at sikre et højt niveau for beskyttelse af personoplysninger. De bestræber sig på at samarbejde om at fremme høje internationale standarder.
 2. Parterne anerkender, at enkeltpersoner har ret til beskyttelse af personoplysninger og privatlivets fred, og at høje standarder i denne henseende bidrager til tilliden til den digitale økonomi og til udviklingen af handelen og er en vigtig katalysator for samarbejde om retshåndhævelse. Med henblik herpå forpligter parterne sig til hver især inden for rammerne af deres respektive love og forskrifter at overholde de forpligtelser, de har indgået i denne aftale vedrørende denne ret.
 3. Parterne samarbejder bilateralt og multilateralt under overholdelse af deres respektive love og forskrifter. Dette kan omfatte dialog, udveksling af ekspertise og samarbejde om håndhævelse, alt efter hvad der er relevant, inden for beskyttelse af personoplysninger.
 4. Når denne aftale eller en eventuel supplerende aftale indeholder bestemmelser om overførsel af personoplysninger, sker en sådan overførsel i overensstemmelse med den


text:
overførende parts regler om internationale overførsler af personoplysninger. Det præciseres, at dette stykke ikke berører anvendelsen af specifikke bestemmelser i denne aftale vedrørende overførsel af personoplysninger, navnlig artikel 202 og artikel 525, og vedrørende afsnit I i sjette del. Hver part bestræber sig, hvor det er nødvendigt, bedst muligt og under overholdelse af sine regler om internationale overførsler af personoplysninger på at indføre de nødvendige garantier for overførsel af personoplysninger under hensyntagen til eventuelle henstillinger fra Partnerskabsrådet i henhold til artikel 7, stk. 4, litra h).
 Artikel 770
 Globalt samarbejde om spørgsmål af fælles økonomisk, miljømæssig og samfundsmæssig interesse
 1. Parterne anerkender betydningen af globalt samarbejde for at håndtere spørgsmål af fælles økonomisk, miljømæssig og social interesse. Hvis det er i begge parters interesse, fremmer de multilaterale løsninger på fælles problemer.
 2. Parterne bevarer deres beslutningsautonomi, men bestræber sig på at samarbejde om aktuelle og nye globale spørgsmål af fælles interesse såsom fred og sikkerhed, klimaændringer, bæredygtig udvikling, grænseoverskridende forurening, miljøbeskyttelse, digitalisering, folkesundhed og forbrugerbeskyttelse, beskatning, finansiel stabilitet og fri og fair handel og investeringer med forbehold af andre bestemmelser i denne aftale eller eventuelle supplerende aftaler. Med henblik herpå bestræber de sig på at opretholde en løbende og effektiv dialog og koordinere deres holdninger i multilaterale organisationer og fora, som parterne deltager i, f.eks. FN, G7 og G20, Organisationen for Økonomisk Samarbejde og Udvikling, Den Internationale Valutafond, Verdensbanken og Verdenshandelsorganisationen.
 Artikel 771
 Væsentlige elementer
 Artikel 763, stk. 1, artikel 764, stk. 1, og artikel 765, stk. 1, udgør væsentlige elementer i det partnerskab, der er oprettet ved denne aftale og eventuelle supplerende aftaler.
 AFSNIT III
 OPFYLDELSE AF FORPLIGTELSER OG BESKYTTELSESFORANSTALTNINGER
 Artikel 772
 Opfyldelse af forpligtelser beskrevet som væsentlige elementer
 1. Hvis en af parterne finder, at den anden part har gjort sig skyldig i alvorlig og væsentlig overtrædelse af en af de forpligtelser, der er beskrevet som væsentlige elementer i artikel 771, kan den beslutte helt eller delvis at ophæve eller suspendere anvendelsen af denne aftale eller en eventuel supplerende aftale.
 2. Forinden anmoder den part, der påberåber sig anvendelsen af denne artikel, Partnerskabsrådet om at mødes omgående med henblik på at finde en rettidig og gensidigt acceptabel løsning. Hvis der ikke findes en gensidigt acceptabel løsning senest 30 dage efter datoen for anmodningen til Partnerskabsrådet, kan parten træffe de i stk. 1 omhandlede foranstaltninger.
 3. Foranstaltninger i medfør af stk. 1 fortolkes med fuld overholdelse af folkeretten og skal være forholdsmæssige. Der gives prioritet til de foranstaltninger, som forstyrrer denne aftales samt eventuelle supplerende aftalers funktion mindst muligt.
 4. For at en situation kan udgøre en alvorlig og væsentlig overtrædelse af en af de forpligtelser, der er beskrevet som væsentlige elementer i artikel 771, skal dens alvor og karakter ifølge parterne være så ekstraordinær, at den truer freden og sikkerheden eller har internationale følgevirkninger. Det præciseres, at en handling eller undladelse, som materielt tilsidesætter Parisaftalens genstand og formål, altid betragtes som en alvorlig og væsentlig overtrædelse i forbindelse med denne artikel.
 Artikel 773
 Beskyttelsesforanstaltninger
 1. Hvis der opstår


text:
alvorlige økonomiske, samfundsmæssige eller miljømæssige vanskeligheder af sektoriel eller regional karakter, herunder i forbindelse med fiskeriaktiviteter og lokalsamfund, der er afhængige deraf, som kan antages at vare ved, kan den pågældende part unilateralt træffe passende beskyttelsesforanstaltninger. Sådanne beskyttelsesforanstaltninger skal med hensyn til anvendelsesområde og varighed begrænses til, hvad der er strengt nødvendigt til at afhjælpe situationen. Der vælges fortrinsvis foranstaltninger, som forstyrrer denne aftales funktion mindst muligt.
 2. Den pågældende part underretter straks den anden part gennem Partnerskabsrådet og fremlægger alle relevante oplysninger. Parterne indleder straks konsultationer i Partnerskabsrådet for at finde en gensidigt acceptabel løsning.
 3. Den berørte part må først træffe beskyttelsesforanstaltninger en måned efter tidspunktet for den i stk. 2 nævnte underretning, medmindre den i stk. 2 nævnte konsultationsprocedure er afsluttet i fællesskab inden udløbet af nævnte tidsfrist. Når ekstraordinære omstændigheder, som kræver omgående indgriben, umuliggør forudgående undersøgelse, kan den berørte part straks anvende beskyttelsesforanstaltninger, der dog ikke må gå ud over, hvad der er strengt nødvendigt til at afhjælpe situationen.
 Den pågældende part underretter straks Partnerskabsrådet om de trufne foranstaltninger og fremlægger alle relevante oplysninger.
 4. Hvis en beskyttelsesforanstaltning truffet af den pågældende part skaber uligevægt mellem rettighederne og forpligtelserne i henhold til denne aftale eller i henhold til en eventuel supplerende aftale, kan den anden part træffe sådanne forholdsmæssige udligningsforanstaltninger, som er strengt nødvendige for at rette op på uligevægten. Der vælges fortrinsvis foranstaltninger, som forstyrrer denne aftales funktion mindst muligt. Stk. 2 til 4 finder tilsvarende anvendelse på sådanne udlignende foranstaltninger.
 5. Hver part kan uden forudgående afholdelse af konsultationer i henhold til artikel 738 indlede den voldgiftsprocedure, der er omhandlet i artikel 739, for at anfægte en foranstaltning truffet af den anden part i medfør af denne artikels stk. 1-5.
 6. De beskyttelsesforanstaltninger, der er omhandlet i stk. 1, og de udligningsforanstaltninger, der er omhandlet i stk. 5, kan også træffes i forbindelse med en supplerende aftale, medmindre andet er fastsat deri.
 SYVENDE DEL
 AFSLUTTENDE BESTEMMELSER
 Artikel 774
 Territorialt anvendelsesområde
 1. Denne aftale finder anvendelse på:
 a)
 de territorier, hvor TEU, TEUF og traktaten om oprettelse af Det Europæiske Atomenergifællesskab finder anvendelse, og på de betingelser, der er fastlagt i disse traktater og
 b)
 Det Forenede Kongeriges område.
 2. Denne aftale finder tillige anvendelse på Bailiwick of Guernsey, Bailiwick of Jersey samt Isle of Man, i det omfang det er fastsat i anden del, sektion fem, og artikel 520.
 3. Denne aftale finder ikke anvendelse på Gibraltar og har ingen retsvirkning der.
 4. Denne aftale finder ikke anvendelse på oversøiske territorier med særlige forbindelser til Det Forenede Kongerige: Anguilla, Bermuda, Det Britiske Antarktiske Territorium, Det Britiske Territorium i Det Indiske Ocean, De Britiske Jomfruøer, Caymanøerne, Falklandsøerne, Montserrat, Pitcairn, Henderson, Ducie og Oeno, Saint Helena, Ascension og Tristan da Cunha, Sydgeorgien og Sydsandwichøerne samt Turks- og Caicosøerne.
 Artikel 775
 Forhold til andre aftaler
 Denne aftale og eventuelle supplerende aftaler berører ikke tidligere bilaterale aftaler mellem Det Forenede Kongerige på den ene side og Den Europæiske Union og Det Europæiske Atomenergifællesskab på den anden side.


text:
Parterne bekræfter deres forpligtelse til at gennemføre en sådan aftale.
 Artikel 776
 Evaluering
 Parterne evaluerer i fællesskab gennemførelsen af denne aftale og supplerende aftaler samt eventuelle sager i relation hertil fem år efter denne aftales ikrafttræden og derefter hvert femte år.
 Artikel 777
 Klassificerede oplysninger og følsomme ikkeklassificerede oplysninger
 Intet i denne aftale eller i eventuelle supplerende aftaler kan fortolkes således, at en part skal gøre klassificerede oplysninger tilgængelige.
 Klassificerede oplysninger eller klassificeret materiale, der stilles til rådighed af eller udveksles mellem parterne i henhold til denne aftale eller eventuelle supplerende aftaler, skal behandles og beskyttes i overensstemmelse med aftalen om sikkerhedsprocedurer for udveksling og beskyttelse af klassificerede informationer samt eventuelle gennemførelsesordninger, der er indgået i henhold hertil.
 Parterne enes om håndteringsinstrukser for at sikre beskyttelsen af følsomme ikkeklassificerede oplysninger, der udveksles mellem dem.
 Artikel 778
 Integrerede dele af denne aftale
 1. Protokollerne, bilagene, tillæggene og fodnoterne til denne aftale udgør en integreret del af denne aftale.
 2. Hvert af bilagene til denne aftale, herunder dens tillæg, udgør en integreret del af den afdeling, det kapitel, det afsnit, den sektion eller den protokol, der henviser til det pågældende bilag, eller hvortil der henvises i det pågældende bilag. Det præciseres, at:
 a)
 Bilag 1 udgør en integreret del af afsnit III i første del.
 b)
 Bilag 2, 3, 4, 5, 6, 7, 8 og 9 udgør en integreret del af anden del, sektion et, afsnit I, kapitel 2.
 c)
 Bilag 10 udgør en integreret del af anden del, sektion et, afsnit I, kapitel 3.
 d)
 Bilag 11, 12, 13, 14, 15, 16 og 17 udgør en integreret del af anden del, sektion et, afsnit I, kapitel 4.
 e)
 Bilag 18 udgør en integreret del af anden del, sektion et, afsnit I, kapitel 5.
 f)
 Bilag 19, 20, 21, 22, 23 og 24 udgør en integreret del af anden del, sektion et, afsnit II.
 g)
 Bilag 25 udgør en integreret del af anden del, sektion et, afsnit VI.
 h)
 Bilag 26, 27, 28 og 29 udgør en integreret del af anden del, sektion et, afsnit VIII.
 i)
 Bilag 27 udgør en integreret del af anden del, sektion et, afsnit XI.
 j)
 Bilag 30 og eventuelle bilag, der er vedtaget i overensstemmelse med artikel 454, udgør en integreret del af anden del, sektion to, afsnit II.
 k)
 Bilag 31 udgør en integreret del af anden del, sektion tre, afsnit I.
 l)
 Bilag 32, 33 og 34 udgør en integreret del af anden del, sektion tre, afsnit II.
 m)
 Bilag 35, 36, 37 og 38 udgør en integreret del af anden del, sektion fem.
 n)
 Bilag 39 udgør en integreret del af tredje del, afsnit II.
 o)
 Bilag 40 udgør en integreret del af tredje del, afsnit III.
 p)
 Bilag 41 udgør en integreret del af tredje del, afsnit V.
 q)
 Bilag 42 udgør en integreret del af tredje del, afsnit VI.
 r)
 Bilag 43 udgør en integreret del af tredje del, afsnit VII.
 s)
 Bilag 44 udgør en integreret del af tredje del,


text:
afsnit IX.
 t)
 Bilag 45 udgør en integreret del af tredje del, afsnit III, afsnit VII og afsnit XI.
 u)
 Bilag 46 udgør en integreret del af tredje del, afsnit XI.
 v)
 Bilag 47 udgør en integreret del af femte del, kapitel 1, afdeling 2.
 w)
 Bilag 48 og 49 udgør en integreret del af sjette del, afsnit I.
 x)
 Bilaget til protokollen om administrativt samarbejde og bekæmpelse af svig vedrørende merværdiafgift og om gensidig bistand ved inddrivelse af fordringer i forbindelse med skatter og afgifter udgør en integreret del af protokollen om administrativt samarbejde og bekæmpelse af svig vedrørende merværdiafgift og om gensidig bistand ved inddrivelse af fordringer i forbindelse med skatter og afgifter.
 y)
 Bilag SSC-1, SSC-2, SSC-3, SSC-4, SSC-5, SSC-6, SSC-7 og SSC-8 samt tillæggene hertil udgør en integreret del af protokollen om koordinering af de sociale sikringsordninger.
 Artikel 779
 Ophør
 Hver af parterne kan ved skriftlig meddelelse via de diplomatiske kanaler opsige denne aftale. Denne aftale og eventuelle supplerende aftaler ophører med at være i kraft på den første dag i den tolvte måned efter datoen for meddelelse af opsigelsen.
 Artikel 780
 Autentiske tekster
 Denne aftale er udfærdiget i to eksemplarer på bulgarsk, dansk, engelsk, estisk, finsk, fransk, græsk, irsk, italiensk, kroatisk, lettisk, litauisk, maltesisk, nederlandsk, polsk, portugisisk, rumænsk, slovakisk, slovensk, spansk, svensk, tjekkisk, tysk og ungarsk. Alle sprogudgaver af aftalen underkastes en endelig juridisk-sproglig gennemgang senest den 30. april 2021. Uanset foregående punktum skal den endelige juridisk-sproglige gennemgang af den engelske udgave af aftalen være afsluttet senest den dato, der er omhandlet i artikel 783, stk. 1, såfremt denne dato indtræffer før den 30. april 2021.
 De sprogudgaver, der følger af ovennævnte proces med endelig juridisk-sproglig gennemgang, træder ab initio i stedet for de undertegnede udgaver af aftalen og anses som autentiske og endelige ved udveksling af diplomatiske noter mellem parterne.
 Artikel 781
 Fremtidige tiltrædelser af Den Europæiske Union
 1. Unionen underretter Det Forenede Kongerige i tilfælde af, at yderligere tredjelande ansøger om tiltrædelse af Unionen.
 2. Under forhandlingerne mellem Unionen og et tredjeland, der ansøger om tiltrædelse af Unionen (87), tilstræber Unionen:
 a)
 på anmodning fra Det Forenede Kongerige og i det omfang, det er muligt, at fremlægge eventuelle oplysninger vedrørende områder omfattet af denne aftale og eventuelle supplerende aftaler og
 b)
 at tage hensyn til eventuelle betænkeligheder, som Det Forenede Kongerige måtte give udtryk for.
 3. Partnerskabsrådet undersøger eventuelle indvirkninger på denne aftale og eventuelle supplerende aftaler af et tredjelands tiltrædelse af Unionen i tilstrækkelig tid forud for datoen for en sådan tiltrædelse.
 4. I det omfang, det er nødvendigt, tager Det Forenede Kongerige og Unionen, før ikrafttrædelsen af en aftale om et tredjelands tiltrædelse af Unionen, initiativ til følgende:
 a)
 at ændre denne aftale eller eventuelle supplerende aftaler
 b)
 ved Partnerskabsrådets afgørelse at fastsætte eventuelle andre nødvendige tilpasninger eller overgangsordninger vedrørende denne aftale eller eventuelle supplerende aftaler hertil eller
 c)
 at træffe afgørelse i Partnerskabsrådet om:
 i)
 at anvende artikel 492 på det pågældende tredjelands statsborgere eller
 ii)
 at indføre overgangsordninger for


text:
så vidt angår artikel 492 gældende for det pågældende tredjeland og dets statsborgere, når landet tiltræder Unionen.
 5. Foreligger der ikke nogen afgørelse i henhold til denne artikels stk. 4, litra c), nr. i) eller ii), på grund af ikrafttrædelsen af aftalen om det pågældende tredjelands tiltrædelse af Unionen, finder artikel 492 ikke anvendelse på det pågældende tredjelands statsborgere.
 6. Hvis Partnerskabsrådet indfører overgangsordninger som omhandlet i stk. 4, litra c), nr. ii), fastsætter det disses varighed. Partnerskabsrådet kan forlænge varigheden af disse overgangsordninger.
 7. Inden udløbet af de overgangsordninger, der er omhandlet i denne artikels stk. 4, litra c), nr. ii), træffer Partnerskabsrådet afgørelse om, hvorvidt artikel 492 finder anvendelse på det pågældende tredjelands statsborgere efter udløbet af overgangsordningerne. Foreligger der ikke en sådan afgørelse, finder artikel 492 ikke anvendelse på det pågældende tredjelands statsborgere efter udløbet af overgangsordningerne.
 8. Stk. 4, litra c), og stk. 5-7 berører ikke Unionens prærogativer i henhold til dens nationale lovgivning.
 9. Det præciseres, at denne aftale i forbindelse med en ny medlemsstat af Unionen finder anvendelse fra datoen for den nye medlemsstats tiltrædelse af Unionen, jf. dog stk. 4, litra c), og stk. 5-7.
 Artikel 782
 Midlertidig bestemmelse om videregivelse af personoplysninger til Det Forenede Kongerige
 1. I den angivne periode betragtes videregivelse af personoplysninger fra Unionen til Det Forenede Kongerige ikke som en overførsel til et tredjeland i henhold til EU-retten, forudsat at Det Forenede Kongeriges databeskyttelseslovgivning af 31. december 2020, som den er fastsat og inkorporeret i Det Forenede Kongeriges lovgivning ved European Union (Withdrawal) Act 2018 og som ændret ved Data Protection, Privacy and Electronic Communications (Amendments etc) (EU Exit) Regulations 2019 (SI 2019/419) (88) ("den gældende databeskyttelsesordning"), finder anvendelse, og forudsat at Det Forenede Kongerige ikke udøver sine definerede beføjelser uden aftale med Unionen i Partnerskabsrådet.
 2. Med forbehold af stk. 3-11 finder stk. 1 også anvendelse på overførsler af personoplysninger fra Island, Fyrstendømmet Liechtenstein og Kongeriget Norge til Det Forenede Kongerige i den angivne periode i henhold til EU-retten som anvendt i disse stater i henhold til aftalen om Det Europæiske Økonomiske Samarbejdsområde, der blev indgået i Porto den 2. maj 1992, så længe stk. 1 finder anvendelse på overførsler af personoplysninger fra Unionen til Det Forenede Kongerige, forudsat at disse stater skriftligt meddeler begge parter deres udtrykkelige accept af at anvende denne bestemmelse.
 3. I denne artikel forstås ved "definerede beføjelser":
 a)
 at fastsætte forskrifter i henhold til afsnit 17A, 17C og 74A i UK Data Protection Act 2018
 b)
 at udstede et nyt dokument med standardbestemmelser om databeskyttelse i henhold til afsnit 119A i UK Data Protection Act 2018
 c)
 at godkende et nyt udkast til adfærdskodeks i henhold til artikel 40, stk. 5, i Det Forenede Kongeriges generelle forordning om databeskyttelse ("UK GDPR"), bortset fra en adfærdskodeks, som ikke kan give passende garantier ved overførsel af personoplysninger til et tredjeland i henhold til artikel 46, stk. 2, litra e), i UK GDPR
 d)
 at godkende nye certificeringsmekanismer i henhold til artikel 42, stk. 5,